کوردیپێدیا - موحسین ئەحمەد عومەر\n👫 موحسین ئەحمەد عومەر | پۆل: کەسایەتییەکان | زمانی بابەت: 🏳 کوردیی ناوەڕاست\nموحسین ئەحمەد عومەر\nد. موحسین ئەحمەد عومەر: ساڵی 1962 لە هەولێر لە دایک بووە.\nدەرچووی زانکۆی سۆربۆن بەشی ئەدەبی گشتی و بەراوردکاری ساڵی 1996.\nئێستاش سەرۆکی بەشی فرەنسیە لە گۆلیژی زمان زانکۆی سەلاحەدین.\nچیڕۆکنووس و وەرگێر و تۆژەرەوەیە.\n1. 👁 ئۆکتاڤیۆ پاز - بەردی سپی و رەش\n2. 👁 بایەکانی کوردستان\n3. 👁 بێگانە\n4. 👁 تاریکی نیوەرۆ\n5. 👁 دەستە پیسەکان\n6. 👁 رەگ و ریشەکانی ناسیۆنالیزمی تورکی\n7. 👁 زەماوەند و هاوین\n8. 👁 سێ شانۆنامەی فرەنسی\n9. 👁 سێبەری با...\n10. 👁 شینبوونی بەرد\n11. 👁 فیلەکەی نادرشا\n12. 👁 فەرهەنگی ئەدەبی\n13. 👁 فەرهەنگی زاراوەی ئەدەبی - بەرگی 1\n14. 👁 مرۆڤێکی تر\n15. 👁 مەنفا و مەملەکەت\n16. 👁 هونەری شێوەکاریی مۆدێرن\n17. 👁 وشەکان\n18. 👁 ڕۆژهەڵاتناسی\n➕ ئەم بابەتە لەلایەن: (هاوڕێ باخەوان)ەوە لە: Apr 7 2011 12:31PM تۆمارکراوە\n✍ ئەم بابەتە بۆ دواجار لەلایەن: (مانو بەرزنجی)ەوە لە: Feb 10 2015 12:07AM باشترکراوە\n📷 فایلی وێنە 1.0.1 22 KB Apr 7 2011 12:31PM هاوڕێ باخەوان


5 لە خۆشترین یاریەکانی ئەم هەفتەیە بۆ مۆبایلی ئەندرۆیدەکەت دابگرە – کەی ئای تی ئێن\nئەپ و نەرمەکاڵا 26, تشرینی دووه‌م 2018\nیاریەکە سێ شێوازی جیاواز لە خۆدەگرێت و لە هەموویاندا پێویستە لە سەرت تۆپەکان بکێشیت بە یەکدا و شێوازەکەشی وەک یاری بلیاردە لەگەڵ ئەوەشدا یاریەکە هیچ ڕیکلامێک لە خۆناگرێت و بە تەواوی خۆڕاییە.\n(Archimedes: Eureka! (Platinum\nیاریەکی پلانداڕێژییە دابەشکراوە بۆ 7 ئەڵقە و هەر ئەڵقەیەکیش لە 100 بەش پێکهاتووە، تیایدا ڕۆڵی کەسایەتی ئەرخەمیدس دەبینیت و شارەکە بنیاد دەنێیتەوە ئەمەش لە پاش ئەوەوە دێت لە پێشووتردا خاپوور بوو بوو بە هۆکاری یەکێک لە تاقیکردنەوە کیمیاییەکان.\nیاریەکی پێشبڕکێی ئۆتۆمبێلە هاوشێوەی یاری ماریۆ کارتە و تیایدا لە میانەی پێشبڕکێکەدا هەڵدەستیت بە لە کارخستن و دواخستنی پێشبڕکێ کەرەکانی دیکە لەگەڵ ئەوەشدا دەتوانیت 30 ئۆتۆمبێل تایبەت بکەیت و پێشبڕکێیان پێ بکەیت.\nسەرەتا لەوانەیە یاریەکەت بەلاوە ئاسان بێت بەڵام ئەمە تەنها لە ئاستی یەکەمدایە و پاش گەیشتنت بەو ئاستەی کە کۆنتڕۆڵی 4 تۆپ دەکەیت لە یەک کاتدا بۆ تێپەڕاندنی سەختیەکان ئەوا یاریەکە زیاتر قورس دەبێت.\nیاریەکە وەرگیراوە لە زنجیرە فیلمی Criminal Minds و تیایدا دەبێت ڕۆڵی یەکێک لە کەسایەتیەکان ببینیت کە لە ڕێکخراوی FBIـدا کاردەکات و لێکۆڵینەوە لە تاوانە ئەنجامدراوەکان دەکات بەڵام بۆ ئەوەی ڕۆڵی کەسایەتیەکانی دیکە ببینیت ئەوا بێ بەرامبەر نییە و پێویستە چەند دۆلارێک بدەیت.


◄ Result: Found 136, page 1 of 14 Items per page: 🗐 1 🗐 5 🗐 10 🗐 25 🗐 50 🗐 100\n📊 15 لێقەوماوی بوومەلەرزەکەی کرماشان خۆیان کوشتووە Statistics and Surveys\n📅 Added on Dec 24 2017 3:57PM\nلە پاش بوومەلەرزەکەی رۆژی 12ی مانگی نۆڤەمبەر لە پا [ More... 👁] ✖ ✖ ✖ 0 0 ✔ 93% ✍ H.B. 24-12-2017 15:57:09\n📊 2 نەخۆشخانەی کرماشان 210 میلیارد تمەن زیانیان بەرکەوتووە Statistics and Surveys\n📅 Added on Nov 16 2017 9:40AM\n👁 This item has been viewed 3,249 times\n2 نەخۆشخانەی کرماشان 210 میلیارد تمەن خەساریان بەر [ More... 👁] ✖ ✖ ✖ 0 1 ✔ 91% ✍ H.B. 16-11-2017 9:40:55\n📊 200 ملیۆن دۆلار لە سندووقی گەشەپێدانی ئێران بۆ کرماشان خەرجدەکرێت Statistics and Surveys\n📅 Added on Dec 14 2017 9:30AM\n👁 This item has been viewed 2,810 times\nپەرلەمانی ئێران پێشنیازی حکومەتی بۆ قەرەبووکردنەوە [ More... 👁] ✖ ✖ ✖ 0 0 ✔ 95% ✍ M.B. 14-12-2017 9:30:07\n📝 5 زیندانی بەندکراو لەزیندانی کرماشان لەڕۆژهەڵاتی کوردستان دەستیان دایە مانگرتن لەخواردن Documents\n📅 Added on Sep 3 2017 9:24PM\n👁 This item has been viewed 3,017 times\nبەپێی هەواڵی گەیشتوو بەکۆمەڵەی مافی مرۆڤی کوردستان [ More... 👁] ✖ ✖ ✖ 0 0 ✔ 93% ✍ H.B. 3-9-2017 21:24:07\n📊 50 حاڵەتی ئاگرکەوتنەوە لە دارستانەکانی پارێزگای کرماشان ڕوویان داوە Statistics and Surveys\n📅 Added on Aug 24 2017 11:47AM\n👁 This item has been viewed 2,892 times\nبەڕێوەبەری سەرچاوە سروشتییەکانی پارێزگای کرماشان ڕ [ More... 👁] ✖ ✖ ✖ 0 1 ✔ 91% ✍ H.B. 24-8-2017 11:47:57\n📊 50٪ی کاڵای نانەوتیی ئێران لە کرماشانەوە هەناردەی هەرێمی کوردستان دەکرێت Statistics and Surveys\n📅 Added on May 18 2020 8:07PM\nدەروازە بازرگانییەکانی پارێزگای کرماشان لەگەڵ هەرێ [ More... 👁] ✖ ✖ 0 2 ✔ 99% ✍ B.J. 18-5-2020 20:07:18\n📊 ئاسەوارە مێژووییەکانی پارێزگاکانی کرماشان و ئیلام زیاتر لە 25 میلیارد تمەنی خەسارەیان بەرکەوتووە Statistics and Surveys\n📅 Added on Apr 7 2019 8:02PM\n👁 This item has been viewed 985 times\nبەڕێوەبەری میراتی فەرهەنگی، پیشە دەستییەکان و گەشت [ More... 👁] ✖ ✖ ✖ 0 1 ✔ 93% ✍ H.B. 7-4-2019 20:02:23\n📷 ئافرەتێکی کرماشانی لە سەردەمی قاجاڕیدا Image and Description\n📅 Added on Dec 29 2014 9:54AM\n👁 This item has been viewed 11,999 times\n... [ More... 👁] ✖ ✖ 0 0 ✔ 70% ✍ H.B. 29-12-2014 9:54:59\n📊 ئاماری قوربانیانی پارێزگای کرماشان بۆ نزیکەی دوو هەزار کەس بەرز بووەوەو ماتەمینی ڕاگەیەندرا Statistics and Surveys\n📅 Added on Nov 13 2017 8:58AM\n👁 This item has been viewed 3,782 times\nئاماری گیان لە دەستداواون و بریندارانی بوومەلەرزەی [ More... 👁] ✖ ✖ 0 0 ✔ 99% ✍ H.B. 13-11-2017 8:58:32\n📊 ئاماری گیان لەدەستدان لە کرماشان بەرزبوویەوە بۆ 328 کەس Statistics and Surveys\n📅 Added on Nov 13 2017 11:21AM\n👁 This item has been viewed 3,231 times\nئاماری گیان لەدەستداوانی بوومەلەرزەی شەوی ڕابردوو [ More... 👁] ✖ ✖ 0 1 ✔ 99% ✍ H.B. 13-11-2017 11:21:50\n| Page generation time: 8,767 second(s)!


ئه‌و ڕاستیانه‌ی پێویست به ئامار ناکه‌ن.\nخه‌سڵه‌تێک هه‌یه که ده‌وڵه‌تانی دونیای نوێ له ده‌وڵه‌ته دووڕووه‌کانی تری پێ جیاده‌کریته‌وه ،ئه‌ویش بوونی دامه‌زراوه‌یی(موئه‌سه‌ساتی) له‌به‌ڕێوه‌بردنی کاره‌کانی و له‌وێشه‌وه بوونی داتایه‌کی ناوه‌ندیی که تیایدا ئاماری ووردی هه‌موو ئه‌و شت و که‌سانه‌ی تێدایه که تیکه‌یه‌ک له‌و ده‌ڤه‌ره‌دا ده‌خۆن یان هه‌ناسه‌یه‌کی تێدا هه‌ڵده‌مژن ،و هه‌موو ئه‌م زانیارییه وردانه‌ش که‌سانێک هه‌ن که‌به‌پێی پسپۆڕییان لێیان ده‌کۆڵنه‌وه‌و مامه‌ڵه‌یان له‌گه‌ڵدا ده‌که‌ن ئه‌مه‌ش به‌پێی ئه‌و به‌رنامه‌ڕێژییه‌ی که ده‌زگای پلاندانانی سه‌ربه‌و ده‌وڵه‌ته دامه‌زراوه بۆی داڕشتووه.\nلێره‌وه هه‌رێمی کوردستانی ئێمه‌ش که هه‌میشه بانگه‌شه‌ی دیموکراتی بوون و حکومه‌تی یاساو .هتد ده‌کات نه‌شته‌رێکی له‌م دۆزه‌دا به‌رده‌که‌وێت و زۆر به‌ئاسانی و به‌ر له ئاماری هه‌موو شته‌کانی تر ،پرسیار له‌ژماره‌ی مرۆڤه‌کانی ئه‌م هه‌رێمه ده‌که‌ین....وه‌ڵام : نییه.\nپرسیار له‌سنوری دیاریکراوی ئه‌م هه‌رێمه ده‌که‌ین؟ وه‌ڵام: نییه.\nپرسیار له‌ژماره‌ی فه‌رمانبه‌ره خاوه‌ن شه‌هاده ڕاسته‌قینه‌کانی ئه‌م حکومه‌ته ده‌که‌ین؟ وه‌ڵام : نییه.\nپرسیار له دارایی حیزبه‌کان ده‌که‌ین ،له‌سه‌روو هه‌موشیانه‌وه دوانه‌ی ده‌سه‌ڵات؟ وه‌لام : نییه.\nپرسیار له‌سه‌روه‌ت و سامانی سه‌رۆکی هه‌رێم و سه‌رۆک کۆمار و به‌رپرسه‌کان ده‌که‌ین؟ وه‌لام: نییه\nپرسیار له‌پاساوی ئه‌و به‌ره‌که‌ته ده‌که‌ین که‌له‌ده‌سه‌ڵاتدا له‌باوکه‌وه بۆ ئه‌ولاد ده‌مێنێته‌وه ( بۆ نمونه‌ش سه‌رۆک کۆمار بۆ کوڕه‌که‌ی،سه‌رۆکی هه‌رێم بۆ کوڕه‌که‌ی،هه‌ندێ به‌رپرس بۆ کوڕه‌که‌یان منداڵی هه‌ندێ شه‌هیدی سه‌رکرده بۆ ئه‌ولاده‌کانیان) ؟ وه‌ڵام: نییه.\nپرسیار له‌کۆبونه‌وه‌و په‌یوه‌ندیه‌کانی هه‌ردوو حیزبی ده‌سه‌ڵات و ئه‌وانی تریش له‌گه‌ڵ وڵاتانی بێگانه‌و ته‌نانه‌ت موخابه‌راته‌کانیشیان به‌بێ ئه‌وه‌ی ده‌زگایه‌کی ئه‌منی قه‌ومی سه‌ربه‌خۆمان هه‌بێت که‌له‌ناوه‌رۆکی ئه‌م جۆره په‌یوه‌ندیانه ئاگاداربێت؟ وه‌لام : نییه.\nبه‌فیڕۆدانی به‌لێشاو پاره‌و پوولی ئه‌م میلله‌ته ( بۆ هێنانی گۆرانی بێژی سه‌یروسه‌مه‌ره یان کلیپ کردن بۆ چه‌ند خانمێکی دیاریکراو به‌بێ ڕه‌چاوکردنی هیچ بنه‌مایه‌کی کلتوری،یان به‌ده‌عوه‌ت و ده‌عوه‌تکاری،.یان پڕوپاگه‌نده‌ی پڕوپووچ بۆ هه‌ڵمه‌تی هه‌ڵبژاردنه‌کانیان یان پاره‌دان به ماڵپه‌ڕو به‌ناو ڕۆژنامه‌نوس و ڕۆژنامه‌و گۆڤاری سه‌رلێشێواو که ئه‌رکیان ته‌نیا جوێن فڕێدان و پشێوی نانه‌وه و داپۆشینی ڕووی ڕه‌شی لایه‌ک به‌وه‌ی که ئه‌ولاش گه‌نده‌ڵی ده‌کات ....) به‌بێ ئه‌وه‌ی که‌که‌سێک هه‌بێت داوایه‌کی یاسایی له‌سه‌ر ئه‌م به‌فیڕۆ ده‌رانه ڕێک بخات .\nدروستکردنی چه‌ندین وه‌زاره‌تی بێکه‌ڵک که هاوڵاتی تیایاندا بێمانایی ده‌بینێته‌وه ،به‌شێوه‌یه‌ک که‌وه‌زاره‌ت هه‌یه ته‌نیا وه‌زیر و جانتایه‌ک و وه‌زاره‌ت هه‌یه چالاکیه‌کانی ته‌نیا به‌رنامه‌یه‌که له ته‌له‌فزیۆنی حیزبه‌که‌ی و دابه‌شکردنی هه‌ندێ که‌ره‌سته‌ی که‌م ،.وه‌زاره‌ت هه‌یه که‌خودی وه‌زیر ده‌ڵێت ئه‌گه‌ر حکومه‌ت باوه‌ڕی به( ) هه‌بوایه ،ئه‌وا ئه‌م وه‌زاره‌ته‌ی نه‌ده‌دا به‌ئێمه..\nچه‌ندین و چه‌ندین و چه‌ندین پرسیاری تر له‌ئاماره‌کان که‌هیچیان ده‌ستناکه‌ون،.که‌چی سه‌ری ده‌سه‌ڵات هه‌یه به‌ڕۆژنامه‌نووسێکی قوڕبه‌سه‌ر ده‌ڵێت واباشه به‌ئامار قسه بکه‌یت؟\nله‌وڵاتێکی وه‌کو سوید یان نه‌رویجدا (بۆ نمونه) ته‌نانه‌ت ژماره‌ی ئه‌و گورگانه‌ش ده‌زانن که‌له‌نێوان سنوره‌کانیاندا هاتوچۆ ده‌که‌ن ،چه‌ند حه‌ز ده‌که‌ن له‌م دیو بمێنه‌وه‌و چه‌ندیش له‌و دیو،.که‌چی ئێمه پێیان ده‌ڵێن ڕۆژنامه‌کانتان له‌باره‌ی پشکه نه‌وتیه کڕدراوه‌کان له فڵان کۆمپانیای نه‌رویجیه‌وه درۆ ده‌که‌ن و ئه‌و زانیاریانه ڕاست نین،بێگومان به‌ڵگه‌که‌شمان ئه‌وه‌یه که ئێمه درۆ ناکه‌ین.\nچیرۆکێکی سویدی هه‌یه ده‌ڵێت به‌چکه ورچی به‌فرین هه‌ست به‌سه‌رما ده‌کات، به‌دایکی ده‌ڵێت دایه سه‌رمامه ،ئه‌ویش ده‌ڵێت کوڕم تۆ ورچی به‌فرینی نابێت سه‌رمات بێت،.که‌مێکی پێ ده‌چێ دیسانه‌وه ده‌ڵێت سه‌رمامه ،دایکی هه‌مان وه‌ڵامی ده‌داته‌وه و ئه‌ویش که‌مێک خۆی هه‌ڵده‌خه‌ڵه‌تێنێ.\nئیتر که ته‌واو سه‌رما سه‌خڵه‌تی ده‌کات دیسانه‌وه ده‌ڵێت دایکه سه‌رمامه،.دایکی به‌هه‌مان شێوه‌ی جاری یه‌که‌م و دووهه‌م وه‌لامی ده‌داته‌وه ،.به‌ڵام ئه‌م جاره‌یان که‌پێی ده‌ڵێت تۆ ورچی به‌فرینی ،.ورچه بچکۆله‌که هه‌ره‌سی هێناوه ناچار ده‌ڵێت ،ئه‌زانم ورچی به‌فرینم به‌ڵام سه‌رمامه.\nمه‌سه‌له‌ی ئه‌و په‌یوه‌ندیه نادیارانه‌ی نێوان حکومه‌ته‌که‌مان و ئه‌و کۆمپانیا نه‌رویجیه‌ش و لۆمه‌کردنی کۆمپانیاکه به‌هه‌مان شێوه‌ی به‌چکه‌ی ورچه به‌فرینه‌که کۆمپانیا نه‌رویجیه‌که ده‌خاته قسه‌و ده‌ڵێت ئاخر له‌بۆرسه‌ی نه‌رویجیدا پشکه‌کانم ته‌واو دابه‌زین ئیتر ده‌مه‌وێت ئاگادارت بکه‌مه‌وه که چاره‌نووسی پشکه‌کانی تۆش هیچی زیاتر نییه له‌وانی من.\nبه‌دڵنیاییه‌وه ڕۆژنامه‌کانی ئه‌وروپی بایه‌خی ته‌واو به‌م بابه‌تی پشکانه ده‌ده‌ن ،من دوێشه‌و چاوم به نه‌رویجیه‌کاندا خشان شه‌رم دایگرتم، شه‌رم نه‌ک له‌وه‌ی که‌ئه‌و پشکانه هی منی تێدابن،.به‌ڵکو له‌وه‌ی که چه‌ندین ڕۆژنامه و هه‌واڵه‌کان به‌ئاشکرا باسی ده‌که‌ن، که‌چی ڕۆژنامه و میدیاکانی خۆمان پارێزن له باسلێوه‌کردنی نه‌وه‌کو به‌ده‌ردی مه‌سه‌له‌که‌ی مایکڵ ڕۆبن و هاوڵاتی بچن،. ئه‌وه‌یه ژه‌هری چاوسوورکردنه‌وه.\nله‌لایه‌کی تره‌وه ته‌نیا یه‌خه‌ی میدیاکان ناگرم و ئه‌وانه‌ی ئه‌ودیوی ده‌سه‌ڵات ته‌نانه‌ت خودی سه‌رۆکی کۆمار و سه‌رۆکی هه‌رێم و سه‌رۆکی ئه‌نجومه‌نی وه‌زیران و په‌رله‌مانی کۆن و ئه‌وانه‌ی نوێش به‌رپرس ده‌که‌م که لێکۆڵینه‌وه‌ی ته‌واو له‌و مه‌سه‌له‌یه بکه‌ن.\nله‌ڕاستیشدا خودی ئه‌وانه‌ی خۆیان به ئۆپۆزسیۆن ده‌زانن ده‌بێت به‌هیچ شێوه‌یه‌ک نه‌هێڵن ئه‌و وه‌زاره‌ته ته‌سلیم بکرێته‌وه تاکو به ڕه‌وانی کاروباره‌کانی پیشانی هه‌رهیچ نه‌بێت ده‌سته‌یه‌ک له کوتله دیاره‌کانی په‌رله‌مان بدرێت.


لە شاری هەولێری پێتەختی هەرێمی کوردستان ڕێپیوانێک بۆ پشتیوانی لە کەبوودوەند، وەڕێدەخرێ | Roji Kurd ڕۆژی کورد\nماڵەوە کوردستان باشوور لە شاری هەولێری پێتەختی هەرێمی کوردستان ڕێپیوانێک بۆ پشتیوانی لە کەبوودوەند، وەڕێدەخرێ\nلە شاری هەولێری پێتەختی هەرێمی کوردستان ڕێپیوانێک بۆ پشتیوانی لە کەبوودوەند، وەڕێدەخرێ\nبە زێدەبوونی و درێژخایەنتربوونی ماوەی مانگرتنی محەممد سەدیق کەبوودوەند باوکی مافی مرۆڤی کوردستان و گوێ نەدانی بەرپرسانی ڕژیم بە داواکارییەکانی، چالاکیی کوردستانییەکان لە سەرانسەری جیهان، بەربەرینتر دەبێتەوە.\nڕۆژی کورد: چالاکانی سیاسیی کوردی کوردستانی ڕۆژهەلات، بانگەوازییەکیان بڵاو کردۆتەوە و تێیدا داوا لە سەر جەم کوردستانیانی نیشتەجی کوردستانی باشور دەکەن، لە ڕێپێوانی ڕۆژی پێنج شەممە ١٣ی جۆزەردان (2-juni) و بە مەبەستی پشتیوانی لە محەممد سەدیق کەبوودوەند، ڕۆژنامەوان و باوکی مافی مرۆڤی کورد، بەشداری بکەن.\nدەقی ڕاگەیێندراوەکە کە وێنەیەکی بۆ ناوەندی هەواڵدەریی ڕۆژی کورد نێردراوە بەو شێوەی خوارەوەیە:\nبۆ سەرجەم كەسانى ئازاديخواز و نيشتيمان پەروەر…\nچالاكوانانى مەدەنى و سیاسی، ڕژنامەنووسان پشتيوانى خۆتان دەربڕن.\nگردبوونەوە بۆ پشتیوانی لە كاكە سەدیقی كەبوودوەند؛\nبۆ پشتیوانی لە زیندانی مەدەنی سەرۆكی مافی مرۆڤی كوردستان، كاك سدیقی كەبودبەند، كە ماوەی بیست و پێنج ڕۆژە لە زیندانی ڕەشی كۆماری ئیسلامی ئێران ،دەستی داوەتە مانگرتن، گردبوونەوەیەك لە شاری هەولێر لە بەردەم پاركی شانەدەر ئەنجام دەدەین.\nهەولێر : بەردەم پاركی شانەدەر\nرۆژ : پێنج شەممە كاتژمێر چواری دوا نیوەڕۆ\nهیوادارین هەموو ئەوانەی خۆیان بە پارێزەری مافی مرۆڤ و كەرامەتی مرۆڤایەتی دەزانن لە کۆبوونەوەکەدا بەشداری بکەن.\nبابەتی پێشووکوردانی ستۆکهۆڵم بۆ پشتیوانی لە کەبوودوەند، ڕێپێوانێک وەڕێدەخەن\nبابەتی دواترکوردانی برلین بۆ پشتیوانی لە کەبودوەند مانگرتن لە خواردن دەست پێدەکەن


فه‌نتازیای میدیای ئازاد\nیه‌که‌م: میدیای ئازاد له‌نێوانی بوون و هیچدا\nقسه‌کردنی به‌رده‌وام له‌سه‌ر میدیای ئازاد هیچ نییه بێجگه له هیچێک. پرسیار لێره‌دا ئه‌وه‌یه، که بۆچیی هیچ؟ وه‌ڵام. چونکه ئه‌گه‌ر لێره‌دا قسه له‌سه‌ر بوونێک بکرێت، ئه‌وا بوون هه‌میشه هۆکاری بنه‌ڕه‌تبوونی خۆیه‌تی، لێ هیچ خاوه‌نی ئه‌م هۆکاره نییه. ڕه‌وانتر بدوێم، گریمان ئیسلامییه‌ک هۆکاری بوونی مرۆڤ به خودا ده‌زانێت، نه‌ک سروشت. ئه‌وا تاکێکی تریش هۆکاری بوونی میدیا ده‌به‌ستێته‌وه به پارته‌وه. به بۆچوونی من ئه‌م دیده بۆ باشووری کوردستان له سه‌دا سه‌د ڕاسته. پرسیار بۆچیی؟ وه‌ڵام. چونکه میدیا پێویستی به ژێرخانێکی داراییه هه‌تا بتوانێت درێژه به ژیانی بدات. هیچ میدیایه‌کی کوردستانیش خاوه‌نی ئه‌م ژێرخانه نین. من نازانم ژماره‌ی ئه‌و ڕۆژنامانه چه‌ندن، که ڕۆژانه له باشووری کوردستاندا ده‌فرۆشرێت، به‌ڵام ده‌توانم گوومانم هه‌بێت له‌وه‌ی، که داهاتی هیچ ڕۆژنامه‌یه‌ک ناگاته ئه‌و ئاسته‌ی، که خۆی پێ به‌ڕێوه بچێت. بگه‌ڕێینه‌وه سه‌ر هیچ. له هه‌موو پێرسپێکتیڤێکی بیرکردنه‌وه‌وه، له هه‌موو گۆشه‌نیگایه‌که‌وه، کاتێک ئێمه قسه له‌سه‌ر میدیا بکه‌ین، ئه‌وا مه‌رجی ئه‌گه‌ره‌کان له‌م بواره‌دا، بریتییه له تێگه‌یشتنی ئێمه له جیهانی ڕه‌خنه و بۆچوونه جیاوازه‌کانمان وه‌ک بنه‌مایه‌ک بۆ تێڕوانین له ڕاگه‌یاندن. ئه‌مه‌ش وه‌ک پێویستییه‌کی ڕیاڵانه وه‌ک ئاڵته‌رناتیڤی بوون (بوونی ڕاستیی میدیا). ئه‌مه‌ش له ئه‌زموونی میدیای ئێمه‌دا له‌دوای ڕاپه‌ڕینه‌وه هه‌تا ئێستا بوونی نییه، که‌واته ئه‌م ئه‌گه‌ر و بوارانه ده‌چنه خانه‌ی هیچه‌وه. واتا ئه‌مانه هیچن نه‌ک بوون.\nدووهه‌م: دابه‌شبوون و دژایه‌تییه‌کی بێ واتا\nخۆشویستنی نیشتیمان و دڵسۆزبوون بۆ نیشتیمان هیچ جیاوازییه‌کی نییه له‌گه‌ڵ خۆشویستنی خێزان و دڵسۆزبوون بۆ خێزان. به‌ڵام هه‌روه‌کوو چلۆن ده‌گمه‌نن ئه‌و خێزانانه‌ی، که ته‌بان و دڵسۆزی خێزانن، ئاوهاش ده‌گمه‌نن ئه‌و هاووڵاتییانه‌ی، که ته‌بان له‌گه‌ڵ یه‌کترییدا و دڵسۆزی نیشتیمانن. پرسیار لێره‌دا ئه‌وه‌یه، بۆچیی پێویسته دڵسۆزی خێزان و نیشتیمان بین؟ وه‌ڵام.\n１. چونکه ئێمه پێکه‌وه خێزانێکین وه‌ک دایک و باوک و خوشک و برا، خێزانیش پێویسته له په‌یوه‌ندییه‌کی باشدا بن له‌گه‌ڵ یه‌کترییدا. چونکه ئێمه پێکه‌وه هاووڵاتیی نیشتیمانێکین، وه‌ک سه‌رۆک وه‌زیران و سه‌رۆکی هه‌رێم و هاونیشتیمانییان. هه‌مووش پێکه‌وه پێویسته په‌یوه‌ندییه‌کی باشمان هه‌بێت،\n２. پێویسته هه‌ست به‌و ڕاستییه بکه‌ین، ئه‌گه‌ر له خێزاندا ناته‌باین له نیشتیمانیشدا ناته‌باین.\n３. بۆچیی ئه‌م ڕاستییه گرنگه؟ وه‌ڵام، چونکه خێزان و نیشتیمان پێویسته له هه‌موو شتێکی تر گرنگتربێت له‌لامان.\n４. چونکه په‌یوه‌ندیی باش و پته‌و له‌گه‌ڵ خێزان و نیشتیماندا هه‌م ته‌ندروسته و هه‌میش پێویسته بۆ ژیانێکی ئاسووده و به‌خته‌وه‌ر.\nهه‌روه‌ک پێشتر ئاماژه‌م پێدا، پێویسته ئه‌ندامانی خێزان دڵسۆزیی یه‌کتریی بن، چونکه ئه‌م کاره هه‌م نۆرماڵه و هه‌میش گرنگ و پێویست. ئاوهاش پێویسته میدیا هاوشێوه‌ی حکومه‌ت دڵسۆزی هاونیشتیمانیانی خۆی بێت. پرسیار لێره‌دا ئه‌وه‌یه، که هه‌تا چ سنورێک ڕۆژنامه‌ی ئاوێنه دڵسۆزی هاونیشتیمانییانی خۆیه‌تی؟ ده‌شێت ئاسۆس هه‌ردیی وه‌ڵامێکمان بداته‌وه، که خۆی به دروستی بزانێت. به‌ڵام له هه‌مانکاتدا ده‌شێت هاووڵاتییه‌ک به‌شێوه‌یه‌کی تر وه‌ڵاممان بداته‌وه، که ئاسۆس هه‌ردیی به دروستی نه‌زانێت. با من لێره‌دا خۆم به نموونه بهێنمه‌وه. له‌وه‌ته‌ی ڕۆژنامه‌ی ئاوێنه خاوه‌نی لاپه‌ڕه‌یه‌کی ئێلێکترۆنییه هه‌تاوه‌کوو ساڵی 2013 من چه‌ندیین جار وتارم بۆ ناردوون نه‌ک بڵاویان نه‌کردۆته‌وه، به‌ڵکوو ئاماده نه‌بوون وه‌ڵامیشم بده‌نه‌وه. ئه‌م ڕاستییه بۆ خه‌ندانیش هه‌مان شته، جیاوازیی تێیاندا ئه‌وه‌یه، که خه‌ندان هه‌رچی جنێو و وشه‌ی ناشیرین هه‌یه به‌رانبه‌ر به من به‌کاریان ده‌هێنا. ئه‌مانه هۆکاری ئه‌وه‌ن، که من له شاری هه‌ڵمه‌ت و قوربانییه‌وه، له شاری ڕۆشنبیرییه‌وه بگوێزمه‌وه بۆ هه‌ولێر. له هه‌ولێردا له گوڵ کاڵترم پێ نه‌گووتراوه، له هه‌ولێردا غه‌در له یه‌ک وشه‌ی من نه‌کراوه. له هه‌ولێردا ئازا و ئازاد ده‌دوێم، به‌بێ ئه‌وه‌ی که‌سێک پێمبڵێت، ئه‌وه ئێژی چیی؟ له باسنیوزدا له گوڵ کاڵترم پێ نه‌گووتراوه، له کوردستان بیست و چواردا له گوڵ کاڵترم پێ نه‌گووتراوه. له هه‌ولێردا حه‌وت کتێبم چاپکراوه. له‌کاتێکدا له ساڵی 2004 دا دوو کتێبم نارد بۆ ده‌زگای سه‌رده‌م، نه‌ک ئاماده نه‌بوون چاپی بکه‌ن، به‌ڵکوو سووکایه‌تییشیان پێکردم.\nڕاستیی شاردراوه له‌م که‌یسه‌دا ئه‌وه‌یه، که تیرۆری ده‌روونیی له سلێمانییدا باڵاده‌سته. ئه‌م دیارده‌یه‌ش شتێکی نوێ نییه و به‌ڵکوو ڕه‌گێکی پته‌وی له مێژوودایه. به‌شێک له میدیاکارانی سلێمانیی به ئاشکرا له زمانی جه‌سته‌یاندا درۆ ده‌بینرا. ته‌نانه‌ت خودی ڕه‌حمان غه‌ریبیش خاوه‌نی درۆ بوو، ئه‌م ڕاستییه له زمانی جه‌سته‌یدا ئاشکرا ده‌بینرا. من ساده‌تریین نیشانه‌ی شه‌رم له ڕه‌حمان غه‌ریبدا پیشان ده‌ده‌م، کاتێک درۆی ده‌کرد، خۆی شه‌رمی له درۆکردنی خۆی ده‌کرد. ئه‌م نیشانه‌یه‌ی له خوراندنی نێوچه‌وانیدا پیشان ده‌دا. سه‌رۆک وه‌زیران ڕاست ده‌کات، ڕۆژنامه‌وانیی باشتریین به‌رگه بۆ شاردنه‌وه‌ی ڕاستیی، که بیپۆشیت. پرسیار لێره‌دا ئه‌وه‌یه، ئاخۆ به ڕاست ئه‌م هه‌موو دژبوون و ڕه‌خنه‌گرتن و هێرشه کاری ڕۆژنامه‌وانییه یاخوود شتێکی تر؟ ئاخۆ به‌هه‌ق ئه‌وه‌ی که به ڕۆژنامه‌وانانی بادینان ناوده‌برێن ڕۆژنامه‌وانن؟\nئه‌گه‌ر بگه‌ڕێینه‌وه بۆ یۆنانی کۆن و بگه‌ڕێین به‌دوای واتای سیاسه‌تدا، ئه‌وا ده‌گه‌ین به چه‌مکی پۆلیتیک (پۆلی به واتای کۆ یان گشتیی. تیک به واتای ڕێککه‌وتن یان یاسا) به کۆی گشتیی ده‌گه‌ین به ڕێککه‌وتنی گشتیی یان یاسای گشتیی. ئه‌مه‌ش به واتای ئه‌وه‌ی، که ده‌بێت خاوه‌نی ڕێککه‌وتن یان یاسایه‌ک بین، که هه‌موومان له‌سه‌ری کۆک بین. به‌ڵام ئێمه له باشووری کوردستاندا له‌سه‌ر هیچ شتێک کۆک نین. که‌یسی دارایی میدیای کوردییش، که‌یسێکه، که هه‌رگیز تێیدا ناگه‌ین به ڕاستیی ڕووت. ترانسفه‌رێنسبوون له میدیای کوردییدا مه‌حاڵه، هه‌روه‌کوو چلۆن ترانسفه‌رێنسبوون له پارتی کوردییدا مه‌حاڵه. ئیمڕۆ سه‌رچاوه‌ی هه‌موو شتێک له باشووری کوردستاندا نادیاره، ته‌نانه‌ت سه‌رچاوه‌ی دارایی مۆدڵ و ئه‌و هه‌موو خانمه هه‌رزه‌کاره ده‌وڵه‌مه‌نده هه‌ڵتۆقیوانه‌ش نادیاره. کاک به‌رهه‌م عه‌لی ڕاست ده‌کات، خه‌م لێره‌دا ئه‌وه نییه، که پارتێکی کوردیی سه‌رچاوه‌ی دارایی میدیایه‌ک بێت، به‌ڵکوو خه‌می گه‌وره ئه‌وه‌یه، که وڵاتێکی دراوسێ یان هه‌ر وڵاتێکی تر سه‌رچاوه‌ی دارایی میدیای کوردیی بێت، چونکه ئه‌م سپۆنسه‌رانه له‌به‌ر خاتری چاوی ڕه‌شی چه‌نده‌ها سه‌رنووسه‌ر پاره له میدیای کوردییدا خه‌رج ناکه‌ن.\nخه‌تاکانی توندوتیژی و کوشتن\nکۆلێرا ئێپیدیمیی له شاری رۆشنبیرییدا\nله‌کیسدانی خود له سیستمدا\nکێشه‌ی تووڕه‌یی و تووندوتیژیی\nکاڕڵ مارکس له‌نێو ده‌ستاڕی ئیسلامیسته‌کاندا


ھونەری سیاسەت لە ناو بەرداشی ستراتژی زلھێزان لە دووای سەرۆک کۆمارەکەی ( ٢ ی ئۆکتۆبەر )\n2018-10-07 [05:44 AM]\nعێراق بە گشتی و باشووری کوردستان بە تایبەتی لە دووای ھاتنی ئەمریکا وجەنگی کوێت بۆتە خاڵی یەکلاکەرەوەی ھێزی تەک جەمسەری، واتە باڵا دەستی لەم ناوچەدا نەک ئەم ھێزە دەچەسپێنێت وەکو زلھێز، بەڵکو لە دابەشکردنی نوێی رۆژھەڵاتی ناوەڕاستدا خاوەن موستەعمەرەیەکی نوێ دێتە ئاراوە بە ناوی ئەمریکا کە ئەم بەشە دەتوانێت ڕۆژھەڵاتی کوردستان بێت.\nئیتر ئەمریکا نایەوێت میوانی فڕەنسا بێت و شەڕی بە وەکالەتی ئەو وڵاتە لە گەڵ بەریتانیادا بکات، بۆیەش بەم تێڕوانینەوە کورد دەبێت لە ھوونەری سیاسەت بڕوانێت، کە بە کام ڕێکار لە کەوان و بەرداشی ئاشی گەمەزانانی سیاسەتدا ھەنگاو بنێت واتە ” سیاسەتوانانە "ھەنگاو بنێت نەک تەنیا سیاسیانە.\nبەم کورتە تێبینیەوە لە چۆنیەتی سیاسەتوانی پارتی دیموکراتی کوردستان و یەکیەتی نشتیمانی عێراق دەڕوانین و گیرۆدەبوونی حزبە رۆژھەڵاتیەکانی کوردستانی ئێرانیش لە دوورە پەرێزێکدا شەن و کەو دەکەیین، چوونکە ھەموو جووڵەیەکی یەکیەتی نشتیمانی عێراق لە ماوەی ٤٠ ساڵدا ڕاستەوخۆ کاریگەری لەسەر حزبەکانی ڕۆژھەڵاتی بووەو یەک سیاسەت پەیڕەو دەکەن، دیارە ئەم پێناسە (سەربەخۆخوازان ناگرێتەوە ) .\nواتە بەرژەوەندی ھەردووک لا لە دژایەتی جەمسەری بەناو بورژوازی و ئیستیعماریدا ، یان ھەمان دژە ئیمپریالیستی کە ووشەیەکی بەناوبانگ و پیناسەی چەپەکانی ساڵی ١٩٧٨ ی ئێران بوو، ئەوان باوەڕیان بە مانەوەی یەکپارچەیی ئەم وڵاتانە ھەیە کە کوردستانیان بە سەردا دابەش کراوەو باوەریان بە دیموکراتیزەکردنی گەلان ھەیە کە ھەمان پەیڕەوو پرۆگرام و دارێژەی ئیستای سیاسەتی ( پەکەکەیە ).\nھەر لەم دەلاقەشەوە دەمانبینی کە چۆن یەکیەتی نشتیمانی عێراق ھاوتەریبی سیاسەتی پەکەکەولقو پۆپەکانی بوو لە ناو تورکیاد اوئێستاش بەردەوامە.\nدیارە حزبەکانی رۆژھەڵاتیش بە ھەمان پێناسەوە لە پەکەکە دەڕوانن، بە ڵام ناکۆکیان ئەوەیە پێیان وایە نابێت لە بەشەجیاوازەکانی یەکترداوەک باشوور و باکوور و ڕۆژھەڵات و ڕۆژئاوادا، دەست تێوەردان بکرێت.\nبەڵام یەکیەتی کێشەی لەم بارەوە نییەو پەکەکە بە ئاشکرا لە ناو سلێمانیدا وەک ئیتڵاعاتی ئێران سیاسەتی خۆی دەگێڕێت، ھەر بۆیەش بە پێچەوانەی زۆرێک لە وانەی پێیان وایە لە دووای بە سەرۆک کۆماربوونی "دوکتور بەرھەم ساڵح " حزبەکانی رۆژھەڵاتی داھاتوویەکی مەترسیداریان دەبێت، من وا بیر ناکەمەوە، چوونکە ئەو کاتەی بەرھەم ساڵح پێش ئاراستەی بۆ پۆستی سەرۆک کۆماری عێراق، حزبەکانی رۆژھەڵاتی کوردستانی لە ڕاگەیاندنەکانی ئێرانەوە بە تیرۆریست پێناسە کرد، جۆرێک ڕەواییدان بوو بە مووشەک بارانی قەڵای ( حدک ) لە کۆیەو، وەگەرخستنی مادە دەستوری عێراق بۆ دەرکردنی نەیارانی کۆماری ئیسلامی لە عێراق کە لە داھاتوودا سیاسەتێکی دووجەمسەری بۆ یەکیەتی و حزبەرۆژھەڵاتیەکان دێنێتە ئاراوە .\nبەڵام ئێستا خوێنەر دەکەوێتە پرسیارەوە ئەی چۆن بیر دەکەیەوە، ووشەکانی بە تیرۆریزم ناساندن و مووشەک باران کاریگەری نەرێنی لە بوواری دەروونناسیەوە دەکاتە سەر حزبەکان، بۆیەش بە پێی سیاسەتی دارێژراوی ئێران بۆ رێگری کردن لە دزەی ھێزەکانی رۆژھەڵات و بەگشتی لەباربردنی ھێزی سەربەخۆخوازی ، لەلایەن یەکیەتی و بەرھەم ساڵحەوە پێشنیارێکیان پێدەکرێت، دەڵێـن بۆ ئەوەی سەرلەنوێ نەکەونە بەر ڕەھێڵەی مووشەکی ئێران و یاسای کردنەدەرەوەی حزبەکانی نەیاری ئێران لە پەرلەمانی عێراق کارا نەکرێتەوە دەبێت، دەست لە چالاکی سیاسی و سەربازی لە ناو ئێراندا ھەڵبگرن.\nئەوەش واتە ھەمان سیاسەتێک کە لە رێگەی یەکیەتی نشتیمانی عێراقەوە زیاتر لە ٣٠ ساڵە بەرۆکی تاکی ئازادیخوازانی رۆژھەڵاتی کوردستانی گرتووە، بەڵام نابێت لە بیری کەیین سەرکردەکانیش وەک بەشی ستراتژی ئایدۆلۆژیایی ھاوتەریبی چەپ قەبوڵیانە.\nلە لایەکی تریشەوە بە قەرەبووی ھەندێک بوواری ئابووری حزبەکانی رۆژھەڵاتی، یەکیەتی نشتیمانی جیا لەوەی پیناسەیەکی دڵسۆزانە ئاراستەی خەلکی رۆژھەڵاتی کوردستان دەکات کە ئێمەیین حزبەکانتان دەپاریزین، کۆماری ئیسلامیش لە ناوخۆدا بیرۆکەی سەربەخۆخوازی کۆمەڵانی خەڵکی رۆژھەڵاتی کوردستان کە بۆ پشتیوانی لە ڕیفراندۆمی سەربەخۆیی باشووری کوردستان دەریان بڕی، بە سیاسەتی نەرمەبڕی ڕاگەیاندن و موزیک، بەرەوکاڵ بوونەوە دەبات، وەک چۆن چەندین ساڵە لە رێگەی تیڤیەکانی باشوورەوە کاری بۆ دەکرێت و موزیکی قۆناغی شۆڕشگێڕی کورد بەرەوە داڕمان چووە .\nئێستا خوێنەران پێناسەکی بنەمایی حزبەکانی رۆژھەڵاتی و یەکیەتی نشتیمانی عێراق و پەکەکەیان وەک ھێزێکی چەپ و دژە ئیستیعماری بۆ پێناسە کراوە، بۆیە لەم رووانگەوە دەچینە ناو ئاخنی ستراتژی زلھیزان لە رۆژھەڵاتی ناوەراستدا لە دوو جەمسەری ( فڕەنسا + ئەمریکا + ئاڵمانیا + ئیسرائیل و ھاوپەیمانی عەرەبی بە سەرکردایەتی سعوودیا ) و جەمسەری دووھەم، بەریتانیا و ئیران و حزبوڵڵا و سووریا و شیعەکانی یەمەن لە ململانێکانی رۆژھەڵاتی ناوەڕاستدا.\nدیارە ڕووسیا جەمسەرێکی دیاریکراوی لەم بازنەدا نییە، ھەرچەند چەپ بە گشتی وەک توودە ( شیوعی ) لە ھەناوی ٥٠ تا ساڵەکانی ٦٠ ی ڕووسیاوە ئاوقای رۆژھەڵاتی ناوەراست کراوون بەڵام لە بەر ھەندێک بەرژەوەندی نھێنی نێوان ڕووسیا و ئەمریکا،، ڕووسیا ڕۆڵی باندۆڵی ناگێڕێت، بۆیەش لە پێناسەی دووجەمسەریدا ڕووسیا ناوەندێکی تەماوییە.\nئێستا بە گشتی دەبێت بڵێین دوو باڵی کورد لە نێوانی دوو بەرداشی دووجەمسەریدایە، یەکیان وەک بەرەی ئەمریکا بۆ دابەشبوونەوەی ڕۆژھەڵاتی ناوەراست و ئەویتریش بەرەی" ئایدۆلۆژی شیعیزم" و برایەتی گەلان بە سەرکردایەتی بەریتانیا.\nئێستا دوو بەرەی کوردیش لەنا و ئەم دوو جەمسەرەدا دابەش بووە، بەرەی ھێزی نەتەوەیی وەک پارتی دیموکراتی کوردستان و تاکەکانی سەربەخۆخوازی و ھێزی نەتەوەیی رۆژھەڵات لە بەرەی ئەمریکا دایەو یەکیەتی و پەکەکە و دیموکراتەکان و کۆمەڵەکانی رۆژھەڵات لە بەرەی مانەوەی سنوورەدەستکردەکان و بەریتانیادان.\nئیتر بەرچاوڕوونی تا ئێرە پێمان دەڵێت تێگەیشتن و ھوونەری بەرێوەبردنی سیاسەت دەبێت پێوەری ھەڵبژاردنی ھاوپەیمانیمان بۆ کام لایەن بێت، چوونکە بەرێوە بردنی سیاسەتی سەربەخۆ لەم بازنەدا کە گەمەی زلھێزانە بۆ کورد مانای نییە و دەبێت داھاتووی گەلەکەی بپارێزێت، ئەم پاراستنەش تەنیا بە ستراتژی سەربەخۆخووازی دەستەبەر دەبێت.\nدەبێت ئاگادار بین، شکاندنی سنوورەکانی موستەعمەرەیی ھەردووک باڵی زلھێز لە باشووری کوردستاندا خۆی دەبینێتەوە، بۆیە وەک دیار دەکەوێت پارتی دیموکراتی کوردستان و ھێزەکانی نەتەوەیی رۆژھەڵات، سیاسەتێکی جێگەی متمانەتریان وەک ھونەری سیاسەت بە کار ھێناوە، چوونکە دووجەمسەرەکە دەبینین ئەمریکا و ھاوپەیمانان ھێزێکی لەبن نەھاتووی تۆکمەی سەربازی و سیاسی جیھانن، بە ئیستاشەوە ھەر ئەم ھێزە وا خەریکە یەکیەتی ئەورووپا بەرەوە ھەڵوەشانەوە دەبات و چوونەدەرەوەی بەریتانیاش لە یەکیەتی ئەرووپا و سەربەخۆخوازی کەتەلۆنەیەکایش لە چووارچێوەی ئەم پلانانە دایە کە ئەمریکا ڕابەرایەتی دەکات، ئاڵمانیا و فڕەنساش ڕۆڵی سەرەکی دەبینن کە ھاوپەیمانی ئەمریکان و خووازیاری بەرێوەبەری ستراتژی دووای ( سایکس پیکۆن ) بۆ دابەشبوونەوەی رۆژھەڵاتی ناوەڕاست.\nواتە ڕوون بۆوە پارتی دیموکراتی کوردستان کە ئالا ھەڵگری سەربەخۆیی کوردستانە و تەنانەت حزبەکانی ڕەقیبی خۆی بە نازانستیانە ئەم پیناسەیان کردە تاپۆی پارتی، گەرانەوەی بۆ بەغدا لە داوی ریفراندۆمی سەربەخۆیی و داواکردنی پۆستی سەرۆک کۆماری لە ڕووانگەی پاڵپشتی دەنگەکانی ھەلبژاردنەوە، پلانێکی دارێژراو بوو بۆ دووبارە پێناسەکردنەوەی عێراقچێتی یەکیەتی نشتیمانی کوردستان لە بەر دیدی ھاوپەیمانانی دژە تیرۆریزم کە چۆن ئێرانی تیرۆریست و حەشدی شەعبی ژێر ڕکێفی ئێران پاڵپستی کەسێک دەکەن بۆ سەرۆک کۆماری و تەنانەت تەوافوقاتی سیاسی عێراقیشی بۆ پێشێل دکەن.\nواتە پابەند نەبوونی دەسەڵاتدارانی سیاسی بەغدا ھەمیسان بە دەستوری دارێژراوی عێراق کە زۆرتر لە سەر سیستمی تەوافوقی دامەزراوە نەک دیموکراسی بە واتای زۆرینەو کەمینە، ھەرچەند لە بنەڕەتدا پێناسەی دیموکراسی بە زۆرینەو کەمینە ھەڵەیەکی دارێژەی سیاسیە.\nپارتی دیموکراتی کوردستان بەم سیاسەتە یەکیەتی و ھاوپەیمانەکانی خستە بەرەی ترۆریستی سەر بە ئێرانەوە کە ناڕاستەوخۆش دەریان خست لە دژی ئەمریکا پیلان دەگێڕن و ھاوئاھەنگی حەشدی شەعبین و لە ھەر ئەگەرێکدا وەک شەڕەکەی پردێ و سحێلا ئەوانیش ئامادەن لە دژی سەربەخۆ خوازان و ھاوپەیمانەکانی ئەمریکا بێنە سەنگەرێکەوە.\nئەوەی جێگەی دڵنیاییشە وەک چۆن دوکتور بەرھەم ساڵح بە سیاسەتی ئێران ھاتەوە ناو یەکیەتی ھەر بەم جۆرەش گوێڕایەڵی ئێران دەبێت و بە نھێنی لە دژی گەمارۆکانی ئەمریکا بۆ سەر ئێران دەوەستێتەوە، ئەم کارەش مەترسیەکی ھەرە زۆر دەخاتە سەر ناوچەی سلێمانی و لەوانەیە لە شەڕی دژی تیرۆریزمدا بەداخەوە سلێمانی بەرەو ئاقاری کاولکاری بەرێت، چوونکە پیلانی پەلکێشی ئێران بۆ سلێمانی بۆ ئەوەیە لەوێدا جەنگ لە گەڵ ئەمریکا بکات.\nبەگشتی پارتی لە بەشی سیاسەتی کاتیشدا کاتێک دوکتور فواد حسێنی دەست نیشان کرد بۆ سەرۆک کۆماری عێراق، دڵی کوردانی فەیلی و برا کوردە شیعەکانیشی بەلای خۆدا ڕاکێشا، لە کاتێکدا یەکیەتی نشتیمانی عێراق تەنیا بۆ دوور بوون لە سیاسەتی بەرێوەبردنی دوکتور بەرھەم ساڵح لە ناوخۆی کوردستاندا ئەویان بە منەتەوە کردە سەرۆک کۆمار بۆئەوەی کوڕەکانی مام جەلالی رەحمەتی ببنە ھەمە کارەی یەکیەتی و نەیارانی خاوەن مێژووی یەکیەتی بە شتی لاوەکیەوە خەریک کەن ، واتە بۆ دوو ئامانجی کاتی سیاسەتێکی دۆراوو مەترسیدار پەیڕەو دەکەن کە پریشکی ئەم ئاگرە حزبەکانی رۆژھەڵاتیش دەگرێتەوە.\nئێستا پارتی بە تێک شکانی یاسای تەوافوقی لە بەغدا گرینگترین کارتی تاک ڕەوی خۆی بە شێوەی یاسایی لە بەشی پەرلەمانی کوردستاندا بە دەستەوەیە و پیلانی دوواخستنی ھەڵبژاردنی پەرلەمانی کوردستانیشی لەبەر چاو بوو بۆیە زەرەدی کاتی بۆ دا تاکوو داھاتووی مسۆگەر بکات.\nھەربەم پیوەرانەش پارتی دیموکراتی کوردستان لە بەغدا سەرکەوتوو بوو، دەنا نێچیرڤان بارزانی کاندیدی پۆستی سەرۆکایەتی کردبا ھیچ حزب و لایەنێک نەیدەتوانی ڕەتی کاتەوە، چوونکە بە پێی بەڵگە ئەوانەی ئیستا لە ھەرەمی دەسەڵاتن ھیچیان بە پێی ئیستیحقاقی کورسی پەرلەمانی نەبوونە دەسەڵاتدار، بۆ وێنە\nعادڵ عەبدولمەھدی بێ ئەوەی ھیچ کورسیەکی ھەبێت لە پەرلەمان بۆتە سەرۆک وەزیران.\nبەرھەم ساڵح خاوەنی دوو کورسی پەرلەمان بووە بۆتە سەرۆک کۆمار.\nمحەممەد حەلبووسی خاوەنی ٥ کورسی پەرلەمان بووەو بۆتە سەرۆکی پەرلەمان.\nبە گشتی شەقامی کوردی و حزبەکان لە ئیستادا بە ھەموو پێوەرەکان دەبێت سیاسەتوانی خۆیان لە دووجەمسەریدا بە ھوونەری سیاسەت یەکلا کەنەوە، یان بەرەی "دژی تیرۆریزم "، یان بەرەی ئێرانی تیرۆریزم.


لاپەڕەیەک لە بیرەوەرییەكانی سەعید ناكام - بنکەی روناکبیریی گەلاوێژ :: Gelawej\nلاپەڕەیەک لە بیرەوەرییەكانی سەعید ناكام\nبەچاوپێكەوتنی شاری سلێمانی بە كۆڵان و بازاڕ و مزگەوتەكانییەوە هەستم بە ئاشنایەتی كرد و خۆمم بە نامۆ نەهاتە بەرچاو، جگە لە چەند دیاردەی بچووك. هەموو دیمەنەكان سابڵاخیان هێنایەوە بەرچاوم ، مەیدان و قەیسەری و چاخانە و گەرما و دوكانەكان، هەڵسوكەوتی خەڵك و یاری منداڵان لە كۆڵانەكاندا، لەوانە بوون كە پێیان ڕاهاتووم و دەیانناسم.\nیەكەم جیاوازی كە سەرنجی ڕاكێشام سەرپێچی پیاوان بوو، لەولا پیاوان یا شەدە(مشكی) لەسەر دەبەستن یا قوماش و چیتی نەرم ڕیشووی بۆ دەنرێتەوە و دەیبەستن بە جۆرێك كە هەردوو گوێچكە و پشتی ملیان دابپۆشی، بەڵام لێرە بە زۆری جامانە(جەمەدانی) و هەندێكیش مشكی لەسەر دەنێن، بەڵام تەنیا تەوقە سەریان، ئیدی گوێچكە و ملیان داناپۆشن، وادیارە ئەم جیاوازییە بەهۆی ئاو و هەوا و پلەی گەرمای ئێرە و ئەوێییە.\nسلێمانی شارێكی خنجیلە بوو كە دەتوانرا بە سەعاتێك پیاسە چوار بپێورێ.\nئەگەر لەلای ژوورەوە دەستی پێ بكرایە لە گەڕەكی مەڵكەندییەوە كە ناوكەی شارەكە بووە و دەكەوێتە ژوورووی شار، لە مزگەوت و ماڵی حاجی بارامەوە دەست پێدەكات و بەهێڵێكی ڕاست ڕووە و خۆراوا بەپشت گەڕەكی شێخاندا دەگاتە نزیك كارێزی كانیسكان كە سنووری نێوان شار و سەربازگەیە و ئێواران پۆل پۆل ژنان گۆزە لەسەر شان دادەنێن و ئاوی كانی ئاسكان دەهێننەوە، لێرەشەوە بە قەراخ دەشتی تەیارەخانەدا(ئەمڕۆ گەڕەكی عەقارییە)، بەرەوخوار دەگەیشتە دەباخخانە و گەڕەكی چوارباخ و لەگەڵ شیوێكدا شۆڕ دەبۆوە بۆ گەڕەكی جولەكان، بەشی خۆرهەڵاتی شاریش لە باخی شێخ لەتیفی دانسازەوە هەڵدەكشا بۆ باخ و مزگەوتی تەكیە و ئاوی سەركارێز، ئەمجا بە تەنیشت ئاشی گاوران و تەكیە ڕووتەدا دەگەیشتە چاخانەی حەمە گوێزە كە دوا سنووری جادەی سابوونكەران بوو، لەوێوە ڕاست بەرەوژوور تێكەڵ بە ماڵەكان و مزگەوتی مەڵكەندی دەبۆوە.\nئەمە هەموو ئاوایی شاری سلێمانی بوو، خەڵكەكە هەموویان یەكتریان دەناسی، تەنانەت لە چۆنێتی ژیان و ڕابواردن و گیروگرفتەكانی یەكتریش ئاگاداربوون، یەكەم كەس كە بیری لەوە كردەوە ئەم سنوورە بشكێنێ، حاجی مەلا سەعیدی كەركووكلی زادە بوو كە خانووێكی لە قەراخ دەشتی تەیارەخانەوە درووست كرد و چوو تێیدا دانیشت(ئەو خانووە بە تەنیشت باخچەی گشتییەوەیە)، ئەو كە زۆر برادەری خاڵە حاجی واتا پیرەمێردی نەمر بوو، دەهات لە چاپخانە پێكەوە دادەنیشتن، هەموو جارێ پیرەمێرد بە گاڵتەوە لێی دەپرسی:< مەلا، ئەوە هێشتا چەقەڵ نەیخواردووی؟> مەبەستی ئەوە بوو كە ماڵەكەی لە شوێنێكی ئەوەندە دوورە ئاواییە، لەوانەیە چەقەڵ تەماحی تێ بكات.\nگەشتێكی سەعید ناكام بۆ سلێمانی لەگەڵ سەید حوسێن حوزنی موكریانی بۆ لای پیرەمێردی شاعیر ، بۆ ئەوەی هاوكاری بكەن لە دەركردن و چاپكردنی ڕۆژنامەی (ژیان) ...\n سەعید ناكام نووسیویەتی لە پایزی ساڵی ١٩٣٣ دا گەیشتینە شاری سلێمانی.


نامەی ماڵئاوایی گابڕێڵ گاریسیا مارکیز - بنکەی روناکبیریی گەلاوێژ :: Gelawej\nنامەی ماڵئاوایی گابڕێڵ گاریسیا مارکیز\nوەرگێڕان لە فارسیەوە: بابا هێمن\nئەگەر خودا تەنها بۆ ساتێک لە بیری دەکرد بوکەڵەیەک قوڕین نیم وە کەمێک ژیانی زیاتری بەدیاری پێدەدام، ڕەنگە هەموو ئەو شتانەم نەوتبا کە بەبیرمدا دەهات، وە هەموو قسەکانمم نەکردبان...شتەکانم خۆشدەویست لەبەر نرخەکەیان نا، لەپێناو خۆشەویستی دا خۆشم دەویستن.\nلەخەوتنمدا خەونەکانمم دەبینی،چونکە تێگەیشتم هەر خولەکێک چاولێکنان واتا شێست چرکە نەبینینی ڕوناکی.\nڕێمدەبڕی ئەوساتەی خەڵکیتر وەستاون.\nئەگەر خودا پارچەیەک ژیانی تری پێدەدام، بەرگی سادەم دەپۆشی. بەڕوتی خۆم دەخستە بەر تیشکی خۆر، نەک تەنها ڕوتی جەستە بەڵکو ڕوتی ڕوحیشم.\nکینەم لەسەر سەهۆڵ دەنووسیەوەو دەمخستە بەرگەرمای هەتاو.\nخودایە! ئەگەر کەمێک ژیانیتر بەشی من دەبوو، یەک ڕۆژیش دوامنەدەخست ڕاگەیاندنی ئەو ڕاستیەی کە خەڵکیم خۆشم دەوێت. وامدەکرد تێبگەن چ هەڵەیەکی گەورەیە دەستبەرداری عشق دەبن چونکە پیربوون. تێمدەگەیاندن کاتێک پیردەبن کە وازلە عشق دەێنن.\nباڵم دەبەخشیە منداڵێک بێئەوەی دەستوەردان بکەم لە فڕینیدا.\nپێرەکانم فێردەکرد مەرگ بە لەبیرکردنمان دێت نەک پیریمان.\nئای مرۆڤەکان چەندەتان لێوە فێربووم....\nفێربووم هەمووان دەیانهەوێت لە لوتکەدابن، لەکاتێکدا چێژ لەهەناوی سەرکەوتن بەشاخدا شاردراوەتەوە،نەک لوتکە.\nفێربووم منداڵ کاتێک بۆیەکەمجار پەنجەی باوکی دەگرێت،بۆ هەمیشە وابەستەی خۆی دەکات....\nفێربووم مرۆڤ تەنها کاتێک بۆیهەیە لەسەرەوە سەیری خەڵک بکات،کە بیهەوێت دەستی یارمەتیان بۆ درێژکات.\nچەند زۆر لێتانەوەفێربووم، بەڵام بەداخەوە هیچیان بەکەڵکم نایەن کاتێک لەتابوتەکەمدا لەنگەرم گرتوەو بە سەر شانی پڕ دلۆڤانیتانەوە بەرەو ماڵی تەنهایمم دەبەن.\nهەمیشە ئەوەبڵێ کە هەستی پێدەکەی و کاربە بیرکردنەوەکانت بکە.\nئاخ کە دەمزانی ئەمڕۆ کۆتاجارە بەخەوتوی دەتبینم بەتەواوی بوونمەوە لە ئامێزم دەگرتی و سوپاسی خودام دەکرد بۆ ئەوەی کە هێشتویەتی پارێزەری گیانتبم.\nئەگەر بزانم ئەوە کۆتاجارە دەتبینم لەکاتی چوندەر لەماڵ ئامێزم لێدەدایت تەنها بۆ ئەوەی تۆزێک زیاتر ڕاتبگرم و سەیرتبکەم...\nئاخ گەر بزانم ئەوە کۆتاجارە دەنگت دەبیستمەمەوە تاک بەتاکی قسەکانتم ڕیکۆرد دەکرد بۆئەوەی بێکۆتا جاری گوێیانلێبگرمەوە...\nئاهـ کە بزانم ئەوە کۆتاجارە دەتبینم، تەنها یەک شتم دەگوت: خۆشم دەوێیت. گەمژانە بیرم نەدەکردەوە بڵێم خۆی دەزانێت.\nژیان هەمیشە سبەینەیەکمان پێدەدات وەک هەلێک بۆئەوەی باشترین کارەکانمانی تێدا ئەنجام بدەین، بەڵام گەر هەڵەنەبم ئەمڕۆ کۆتاهەلی منە لە ژیاندا. تەنها دەمهەوێت یەک شتت پێبڵێم، بێئەوەی بیربکەمەوە و بڵێم خۆی دەزانێت : خۆشم دەوێی. تا هیچ کاتێک لەبیری نەکەی.\nسپەی بۆ هیچ کەسێک ڕوون نیە ئاخۆ دێت پیر یان گەنج، ڕەنگە ئەمڕۆ کۆتاجاربێ ئەوانە دەبینی کە خۆشت دەوێن، بەر لەوەی کات لەدەستبدەی بجوڵێ،هەر ئەمڕۆ....\nڕەنگە هەرگیز سپەی نەیەت و بێ گومان ئاخ بۆ ڕۆژانێک هەڵدەکێشی کە هەلت هەبوو بۆ زەردەخەنەیەک.....ئامێزێک....بەڵام سەرقاڵیەکانی ژیان ڕێگریانکرد تا کۆتا ئارەزوەکانت وەدیبێنی.\nدۆستەکانت بپارێزەو بەردەوام بەگوێیاندا بچرپێنە کە چەندە پێویستت پێیانە.\nکات لەدەستمەدە و بڵێ: بەداخەوەم....بمبورە....سوپاست دەکەم.... هەر وشەیەکی تر کە دەیزانی....\nهیچ مرۆڤێک تۆی بیرنایەتەوە بەهۆی ئەوەی کە لەسینەتدا شاراوەبووە، بۆیە لەخودا داوابکە هێزت پێبدات تا هەستەکانت دەربخەی، بۆئەوەی دۆستانت بزانن چەند خۆشەویستن بۆت.


بۆچوونی لایەنە سیاسییەکان لەسەر ژماردنەوەی دەنگەکان بەدەست – کوردی – RojNews.News\n29/02/2020 - 2:21:10 pm\nهەینی, 8 يون 2018 – 09:04 ڕۆژنیوز – ڕۆزە محەمەد\n١٢ی ئایاری ئەمساڵ هەڵبژاردنەکانی ئەنجومەنی نوێنەرانی عێراق بە سیستمی ئەلیکترۆنی بەڕێوەچوو، دوای نزیکەی هەفتەیەک لە بڵاوکردنەوەی دەرەنجامی دەنگدان، ناڕەزایەتی حەوت لایەنی سیاسی باشور و ٥ لایەنی سیاسی عێراقی لێکەوتەوە، لە ئێستاشدا پەڕلەمان بەزۆرینەی دەنگ داوای ژماردنەوەی دەنگەکان دەکات.\nلایەنە ناڕازییەکان بەردەوامبوون لە بڵاوکردنەوەی بەڵگەنامە لەسەر ساختەکاری و بڵاوکردنەوەی بەیاننامەی ناڕازی و ڕە تکردنەوەی دەرەنجامی دەنگدان و هۆشدارییان دەدا لە بایکۆتکردنی بەشداری کردنیان لە پێکهێنانی حکومەتی نوێی عێراق، هەروەها چەندین کۆبوونەوەی لایەنە ناڕازییەکانی باشوری کوردستان ئەنجامدرا و سکاڵایان لە دادگای فیدراڵی عێراق تۆمار کرد.\nئەم پێداگیریەیی لایەنە ناڕازییەکان و ڕەتکردنەوەی دەنگەکان و بایکۆتکردنی بەشدارییان لە پێکهێنانی حکومەتێکی نوێ، وایکرد کە پەرلەمانی عێراق بێتە سەر خەت و بە چەندین دانیشتن چەندین بڕیار دەربکات، کە لە کۆتا بڕیاری پەرلەمانی عێراقدا لە ٦ی ئەم مانگە، بڕیار درا کە دەنگدانی تایبەت و تاراوگە و ئاوارەکان هەڵبوەشێتەوە و سەرجەمی دەنگەکانی دیکەی پارێزگاکانی عێراق بە دەست هەژمار بکرێتەوە و دەستەی بەڕێوەبەرانی کۆمسیۆنی عێراق بۆ ماوەیەک لە پۆستەکانیان لاببرێن و دەستەی دادوەری شوێنیان بگرێتەوە.\nئەم بڕیارەی ئەنجومەنی نوێنەرانی عێراقیش نیگەرانی لایەنە ناڕازییەکانی ڕەواندەوە و دەستبەجێ بەشێک لە لایەنەکان دڵخۆشی خۆیان بەو بڕیارە خستەڕوو.\nهەروەها هه‌ریه‌کە لە گۆڕان، نەوەی نوێ، کۆمه‌ڵ، یه‌کگرتوو، هاوپەیمانی، شیوعی و بزوتنەوەی ئیسلامی پشتگیریی خۆیان بۆ بڕیارە‌که‌ی ئه‌نجومه‌نی نوێنه‌رانی عێراق دەربڕی و بە هەنگاوێکی گرنگ و مێژوویان ناوبرد و ڕایانگەیاند، هەڵوێستی ئەنجومەنی وەزیرانی عێراق بەرز دەنرخێنین.\nلەو بارەیەوە، ڕێبوار کەریم، وتەبێژی هاوپەیمانی بۆ دیموکراسی و دادپەروەری بە ڕۆژنیوزی وت: ئەو فۆڕمانەی کە دەنگی پێدراوە پڕە لە کۆدی دوبارە و دەنگی تەزویر، وە لە ماوەی ٢٥ ڕۆژی ڕابردوو دەنگەکان لە دەستێکی ئەمیندا نەبووە و ڕەنگە یەکسان کرابێت بە تەزویری ناو فلاشەکە یان ڕەنگە فۆڕمی تازەی پێ پڕ کرابێتەوە، لەهەموو بارێکدا دەچێتە خانەیەکی دیکەوە کە بەسەر کۆمسیۆندا دێت.\nوتەبێژەکەی هاوپەیمانی وتیشی: بە هەموو شیوەیەک بێ منەتین لە ژماردنەوەی دەنگەکان، وە قبوڵ کردنی دەرەنجامەکەشی پەیوەستە بە مامەڵە کردن لەگەڵ سندوقەکان.\nدەنگۆی ئەوە هەیە لە تۆڕەکۆمەڵایەتییەکاندا، کە یەکێتی و پارتی لە بڕیارەکەی پەڕلەمان ناڕازی و نیگەرانن، لەو بارەیەوە سەعدی پیرە، وتەبێژی یەکێتی نیشتیمانی کوردستان، بە ڕۆژنیوزی وت: سەرەتا دەبێت ئەنجومەنی نوێنەرانی عێراق بڕیارەکەیان بدەنە دادگای نیشتیمانی، ئیتر ئایا دادگا قبوڵی دەکات یاخود نا، بەڵام ئێمە هەموو هەنگاوێکی یاسایی لە چوار چێوەی دەستور قبوڵ دەکەین.\nوتەبێژەکەی یەکێتی وتیشی: دەرەنجامی هەژمارکردنەوەی دەنگەکانیش هەرچیەک بێت ئەگەر لە چوارچێوەی دەستور بێت قبوڵی دەکەین.\nهەرچی پارتی دیموکراتی کوردستانیشە دەرەنجامەکەی قبوڵە و عەتا شێخ حەسەن، وتەبێژی ئەنجومەنی سەرکردایەتی پارتی لە سلێمانی و ھەڵەبجە بە ڕۆژنیوزی وت: هەر لە سەرەتای ئەوەی کە گلەیی و گازندە هەبوو لەسەر هەڵبژاردنەکانی ئەنجومەنی نوێنەرانی عێراق، پارتی بە بەیاننامەیەک بە فەرمی ڕایگەیاند کە لاریمان نییە لەهەژمارکردنەوەی سندوقەکان.\nعەتا شێخ حەسەن وتیشی: گرنگ ئەوەیە لە هەموو حاڵەتێکدا ڕەوشی کۆمەڵایەتی و سیاسیی لە عێراق تێکنەچێت، وە ئەم هەژمارکردنەوەی دەنگانە بەدەست پێکهێنانی حکومەتی عێراق دوادەخات، ئەنجومەنی نوێنەرانی عێراق بەسەردەچێت و هەژمارکردنەوەی دەنگەکانیش زۆری پێدەچێت، لەم نێوەندەشدا بۆشاییەکی یاسایی و سیاسیی دروست دەبێت.\nتەنها لایەنەکانی باشوری کوردستان ناڕازیی نەبوون لە دەرەنجامی هەڵبژاردنەکانی عێراق، بەڵکو لە عێراقیش دەوڵەتی یاسای نوری مالیکی و هاوپەیمانی نیشتیمانی ئەیاد عەلاوی، تەیاری حیکمەی عەمار حەکیم و بەرەی تورکمانی ئەرشەد ساڵحی بەشێوەیەکی توند دژی دەرەنجامی هەڵبژاردنەکان بوون و هەژمارکردنەوەی دەنگەکان بە دەست لای ئەوانیش نیگەرانییەکانیانی ڕەواندەوە.\nهەرچی هاوپەیمانی نەسری حەیدەر عەبادیشە دەرەنجامی هەڵبژاردنەکەی قبوڵ نەبوو، بەڵام وەک ئەو لایەنانەی دیکە بە شێوازێکی توند ناڕەزایەتیان دەرنەبڕیووە.\nتام و بۆنی ئاوی هەڵەبجە گۆڕاوە


پۆلیسی هەولێر ڕایدەگەیەنێت، گەنجێكیان بە تۆمەتی بەكارهێنانی ماددەی هۆشبەر دەستگیركردووە.\nبەڕێوەبەرایەتی پۆلیسی پارێزگای هەولێر ئەمڕۆ سێشەممە بڵاویكردەوە، هێزەكانی پۆلیسی فریاكەوتن لە شەقامی 100 مەتری تۆمەتبارێکیان بە ناوی (ع.ا.ب) بە تۆمەتی بەکارهێنانی ماددەی هۆشبەر لە جۆری (کریستاڵ) دەستگیرکرد.\nدەشڵێت، لە کاتی دەستگیرکردنی تۆمەتباردا دەست بەسەر بڕێک ماددەی هۆشبەر و دەمانچەیەک و ئۆتۆمبێلەکەی و کۆمەڵێک کەلوپەلی بەکارهێنانی ماددە هۆشبەرەکاندا گیرا.\nپۆلیسی هەولێر ئاماژە بەوەشدەكات، بە مەبەستی گرتنەبەری ڕێکاری یاسایی بەرامبەری، ڕادەستی بەشی پۆلیسی نەهێشتنی تاوان کرا.\nپاسەوانی سنوور چوار بنكەی سەربازی لە كانی ماسێ دادەمەزرێنێت


ئەوەی ئاشکرایە ئیسلامی دەسەڵاتخواز، سەلەفیی، زۆر زیرەکانە و عەمەلیانە و مۆدیرانانە کاری ڕێکخستن و جەماوەرییبونی خۆیان دەکەن. ئەوان هەموو لایەنە لاوازەکانی کۆمەڵی کوردی لە باشوور بۆ مەبەستی خۆیان دەقۆزنەوە، هەموو کەناڵەکان بە هەموو جۆرەکانیانەوە بۆ مەبەستی خۆیان بەکاردەهێنن. ئەوەی لە کوردستاندا بژی ئەم ڕاستییە زۆر باش دەزانێت. کەناڵی نوێی ئەوان بۆ برەودان بە بیر و باوەڕ و پەیامیان ، نزیكبوونەوەیە لە ئافرەتە هونەرمەندەکان، ئارایشکارەکان، ئافرەتانی کە مۆدێلی کچە گەنجەکانن ، ئافرەتانێك کە بە هەر مەبەستێك بێت کچانی گەنج و هەتا ئافرەتانی جەحێڵیش دەبنە پاشکۆیان و ئەوان دەبنە کەسایەتیەك لایان. لە ئێستادا ئیسلامییە دەسەڵاتخوازەکان، سەلەفییەکان، ڕوویانکردۆتە ئافرەتانی نمایشکار . ئیدی ئەمان ئەوان بەکاردەهێنین ئەوانیش ئەمان ، هەردوولایان زۆر وریایانە و کارامانە ئەو گەمە قێزەوەن و لە خشتەبردنی کچانی گەنج ، دەکەن.\nهەردوولایان دەزانن ئەوی دیکەیان درۆدەکات، نە کچی مۆدێل و نمایشکار دەبێتە سەلەفی و نە سەلەفیش باوەڕی بە نمایشکار هەیە و ئامادەشە لەتەکیا هاوسەرگیریی بکات. ئەی کەواتە سەلەفییەکان بۆ ئەم گەمە بێزراوەیە دەکەن؟ وەڵامەکە ئەوەیە لە بازاڕی سەرمایەداریدا هەموو شتێك کاڵایە و هەر کاڵایەش بە گوێرەی کواڵەتی و شێوە و بەهای خۆی، نرخی لە کۆمەڵدا هەیە . کچان و ئافرەتانیش هەر لەو بازاڕە و لەو کۆمەڵەدا بوونەتە کاڵایەك کە هەموو لایەك سەلفیەکان، سیاسییەکان، بازرگانەکان، دەوڵەمەندەکان لە ململانێیەکی ناشیرین نامۆراڵدان لەسەر ئەم کاڵایە .\nئەم کاڵایە لەم سەردەمەی کۆمەڵدا، لەم سیستەمەدا بەهۆکاری جیا جیا زۆر هەر یەکجار زۆریش ڕەواجی هەیە. سەلەفییەکان، ئیسلامییە دەسەڵاخوازەکان بۆ مەبەستی سێکیسی وەکو بازرگانەکان و سیاسییەکان و دەوڵەمەندەکان، لەم کاڵا زیندووەوە، کاڵا مرۆڤییەوە، نزیکنابنەوە بەڵکو بۆ مەبەستی سیاسییە، بۆ مەبەستی ستراتیجی ئایندەیە کە گرتنەدەستی دەسەڵاتە. چۆن؟ سەلەفییەکان دەتوانن پارەی باش بەم مۆدێلانە، بەم ئارایشکارانە، بدەن. دەتوانن سێنتەرێك، ساڵۆنێکیان لە فلاتێکدا، لە خانوویەکی بچوکی دوو سێ ژووریدا، بۆ دابنێن، لە ژووری چاوەڕوانیدا بە دەیەها کتێب و سەرچاوەی دینیی، ڕاگەیاندنی خۆیان دابنێین تاکو کچانی گەنج و ئافرەتانی هاتوو و دانیشتوو، بیخوێننەوە. هەر ئاواش لە ژورێکی دیکەدا وەکو ژووری ئامادەکاریی بۆنمایشکاریی دوو ئافرەتی بە توانای فکری سەلەفی بە ناوی یارمەتیدەری خانمی مۆدێل ، خانمی نمایشکار بەدەمکردنی هەندێك ڕتووشەوە کچە یا ئافرەتی هاتوو، سەرەگرتوو، ...بخاتە نێو لێدوان و باس و خواس لەسەر ئیسلام و ڕاگەیاندن و کتێبە "پیرۆزەکان" ەوە کە ئەمەش کارێکی ئاسانەو زەمینەش لەبارە بۆ ئەمە.\nبۆ کردنی ئەمەش سەلەفییەکان مەناعەتیان نییە ئەو سێنتەرە، ساڵۆنە، بۆ ماوەی چەند مانگێك بەلاش بکەن بۆ ئەوانەی کە دەچن، تاکو دەنگێکی باش بداتەوە . من لێرەدا ڕەخنەی ئەو کچ و ژنانە ناکەم کە دەچن ئارایشتکردن و جوانکردنی خۆیان، چونکە ڕیشە و هۆکاری ئەمە کۆمەڵەکەیە، بوونی سیستەمی بەکاڵابوونی هەموو شتێکە، بوونی کولتورێکە کە ڕێگەخۆشکەرە و زەمینەسازی برەودانە بەوە، بۆیە بەڕای من شۆڕشی کولتوریی ئەوەندەی شۆڕشی ئابووریی گرنگ و زەروورە، ئەم دوو شۆڕشە، ئەم دوو گۆڕانکارییە یەك بە ئەوی دیکەیان گرێدراوەتەوە، بێ کردنی هەردووکیان ئەستەمە هیچ گۆڕانکارییەك بکرێت یا لانی کەم بتوانرێت بەردەوامیی پێبدرێت بە تایبەت گۆڕان لە کولتوری سەردەمدا، کولتوری بازاڕی ئازاددا، ئابووریی لیبراڵد. شۆڕشی ئابووریی بێ شۆڕشی کولتوریی ناکرێت.\nبەندکردنی، فەرامۆشکردنی پرسی کولتوریی، شکست بە لابەلاکردنەوەی پرسە ئابوورییەکە دەهێنێت. گەر بۆچوونمان ئاوابێت ئەگەر کێشەی ئابووریی لابەلابکرێتەوە، ئیتر کولتوری کۆمەڵایەتی سەردەمیش بە بیانوی ئەوەی کە گوایە سەرخانی کۆمەڵە..، لابەلادەبێتەوە، تەنها لە قاڵبی پاگەندەدا دەمێنێتەوە و لەخشتەبردنی خەڵکییە و دەستبەردانە لە هەر گۆڕانکاریییەکی سەرەکیی.


عومەر عەلی محەمەد - 25-05-2017 - 7786 جار خوێندراوەتەوە\nدەنگۆی بڵاوبوونەوەی مەرگی نەوشیروان مستەفا، هەواڵێكی لەناكاوو كاریگەر و جەرگ بڕبوو بۆ بەشێكی زۆر لە هاوڵاتیانی كوردستان، چونكە لەكاتێكدا كە كوردستان یەك پارچە بوەتە فەوزای سیاسی و پەرلەمان لەكار خراوەو حكومەت لەوپەڕی لاوازیدایە و بازاڕ وێران بووەو گرفتی ئابوری و سەختی بارودۆخی ژیان تەنگیان بەزۆربەی هاوڵاتیانی هەرێمی كوردستان هەڵچنیوە.\nخەڵكی تروسكایەك و هیوایەكی رونیان لەبەرچاو نەماوە، زۆربەی گەنجان رەشبین بوون و بیر لە سەرهەڵگرتن و بەجێهێشتنی كوردستان دەكەنەوە، سیاسەتەكانی حكومەتیش رۆژ بەرۆژ زیاتر فشار لەسەر هاوڵاتیان دروست دەكات و پرۆژەیەكی رون و ئاشكرای پێ نیە بۆ چارەسەری قەیرانەكان.\nلەولاشەوە رۆژ بەرۆژ گەندەڵی پەرە دەسەنێت و دەزگایەكی چاودێر نەماوە بەسەر حكومەت و بەرپرسان، هەتا سنورێك بۆ گەندەڵیەكان دابنێت یان بیانداتە دادگا و مافی خوراوی رەش و روتی خەڵكی كوردوستانیان لێ بسەنێتەوە.\nلەلایەكی تریشەوە كەرتی پەروەردە و تەندروستی رۆژ بەرۆژ وێرانتر دەبێت و بەردەوام خەڵك دەبنە قوربانی و هیچ كەسێك نیە بەر بەم حاڵەتانە بگرێت و رۆژانە هاوڵاتیان بەرەو مەرگ و نەخۆشی دەچن، ئەمە و دەیان گرفتی تر كە رۆژانە بوونەتە دێوەزمەیەك هەڕەشە لە ژیانی تاك و كۆمەڵگە دەكەن.\nلەم بارودۆخە ناهەموارەدا زۆربەی هاوڵاتیان نیگەران بوون لەوەی كە لەم كاتە هەستیارەدا نەوشیروان مستەفا بەجێیان دەهێڵێت و دەیانداتە دەست ئەو دەستە و تاقمانه‌ی كە تۆزقاڵێك هەستی مرۆڤ دۆستی و هەستكردن بە بەرپرسیارێتیان تێدا نەماوە بەرامبەر بە خاك و نەتەوەو نیشتمان و لەسەر ئەو هەموو كارەساتانەی كە هەن ئەوان لە كەیف و خۆشی و سەفای خۆیان ناكەون.\nئەوان دەیانوت ئێمە بۆیە دەنگمان بە كاك نەوشیروان دا هەتا بەرگریان لێ بكات و لەسەریان بێتە دەنگ و قەڵغانێك دژ بە گەندەڵی دروست بكات. بۆئەوەی لەگەڵ ئازارەكانیاندا بژی و بە هەموو شێوازە مەدەنیە بەردەستەكان فشار بۆ سەر ئەو دەسەڵاتە دروست بكات كە بە تەنگ هیچ شتێكی ئەم وڵاتەوە نیە و تەنها بە گاڵتە و پێكەنینەوە دەڕوانینە ناڕەزایی و خۆپیشاندان و مانگرتن و نەهامەتیەكانی خەڵك.\nخەڵك لە ڕوانگەی ئەوە سەیری نەوشیروان مستەفایان دەكرد بۆیە بۆ كۆچەكەی ئەوەندە دڵتەنگ و چاو پڕ لە گریان و خەفەتبار بوون، ئەوان وەك فریادرەسێك سەیری ئەو پیاوەیان دەكرد و تەنانەت نەك لایەنگرانی بزوتنەوەی گۆڕان بەڵكو توێژێكی زۆر لە لایەنگرانی یەكێتی و پارتی و پارتەكانی تریش هیوای گەورەیان لەسەر ئەو بوو، كە بەدەمیانەوە بێت و لەبەردەم ئەم دەسەڵاتە دڵ رەقەدا بوەستێت و لەخاڵێكدا رایان بگرێت، چونكە ئەمانە هەموو بەربەستەكان و كامێراكان و دەزگاكانی چاودێریان شكاندووە و میدیای ئازاد و رێكخراوەكانی كۆمەڵگەی مەدەنیان گەمارۆداوەو دەمی ئازادیخوازانیان داخستووەو بەنیازنین بگەڕێنەوە بۆ یاسا و بگەڕێنەوە بۆ بەرەی خەڵك.\nنەوشیروان مستەفا چونكە بۆ خۆی هەر لە سەرەتاوە بەشێك بوە لە شۆڕش و خەبات و هەرخۆشی رابەرایەتی بەشێكی بەرچاوی بزوتنەوەی رزگاریخوازی گەلی كوردی كردوەو لەهەمانكاتدا شارەزای وردی سایكۆلۆژیای بەرپرسە گەندەڵەكانی ئێستا و خەباتگێڕانی رابردووە، لەبەرئەوە ئەو خۆی پێشمەرگە بوو بەرپرس بوو ، نەیدەتوانی تەخوینی بكات. لە ئێستاشدا بەبێ كاریگەری سەروەت و سامان و دەسەڵات هاتە بەرەی گەلەوە، لە وتەیەكیدا كە لەگەڵا چەند رۆژنامەنووسێك سەردانمان كرد وتی: ئەوەی من دەربارەی ئەم گەندەڵكارانە دەیزانم كەس نایزانێت، لەبەرئەوە ئەوەندەی لەمن دەترسن لەكەسی تر ناترسن.\nئەوانەی كە تەرمەكەیان هەڵگرتبوو بۆ گۆڕستان زۆربەیان دەگریان و هاواریان دەكرد، چونكە دەیانزانی ئێستا رابەری چاكسازێكی گەورە بەرەو گۆڕستان دەبەن و لەدوای ئەویش فریادڕەسێكی تر بەدی ناكرێت، ئەوان چاوەڕوان بوون كە كاك نەوشیروان لە هەڵوێستێكی نوێدا جارێكی تر بەرەی گەندەڵكاران بە لەرزە بخات و شۆڕشێكی نوێ بۆ ئەم دۆخە چەقبەستووە دەست پێ بكات و غاندی ئاسا رابەرایەتی خەڵك بكات بۆ ئازادی و سەربەخۆیی و عەدالەت و چەسپاندنی دیموكراسی، بەڵام سەدمەخابن بە مەرگی ئەو پیاوە تووشی شۆك و تاسان بوون، لە بەرامبەر ئەم تاسانەشدا هەموویان دەستیان كرد بە گریان.\nبەڵام لەراستیدا خەڵك ئێستا لە چاوەڕوانی قۆناغی دووەمی گۆڕان و بەرەوڕوبوونەوەی گەندەڵی و چاكسازیدان بەو هیوایەی كە پارتە سیاسیەكان و بەرپرسەكانی گۆڕان لە ئاست ئەو بەرپرسیارێتیەدابن و گریانی خەڵك بگۆڕێ بۆ خەندەیەكی هەمیشەیی.


ڕەشەبا (فیلم) - ویکیپیدیا، ئینسایکڵۆپیدیای ئازاد\n٩ی ئەیلوولی ٢٠١٦ (2016-09-09) (فێستیڤاڵی نێونەتەوەییی فیلمی دھۆک)\nڕەشەبا فیلمێکی کوردی - عەرەبییە، لەلایەن دەرھێنەری کورد حوسێن حەسەن کاری دەرھێنراوە. فیلمەکە بۆیەکەمینجار لە ساڵی ٢٠١٦، لەکاتی بەڕێوەچوونی چوارەمین فێستیڤاڵی نێونەتەوەییی فیلمی دھۆک نمایشکرا. لە ١٥ی تشرینی یەکەمی ٢٠١٦، لە ٢١ەمین فیستیڤاڵی فیلمی بوسان لە کۆریای باشوور نمایشکرا. لە ساڵی ٢٠١٧ لەفیستیڤاڵی میامی نمایشکرا.\nلەکاتی نمایشکردنی فیلمەکە لە فیستیڤاڵی فیلمی دھۆک، ئامادەبووانی ھۆڵەکە ناڕەزاییان لەناوەڕۆکی فیلمەکە دەربڕی و تووندووتیژی و ئاژاوە لەھۆڵەکە درووستبوو. ناڕەزاییەکە لەسەر چیڕۆکی کچە کارەکتەرێکی فیلمەکەبوو کە لەلایەن چەکدارانی داعشەوە دەگیرێت، دەفرۆشرێت، دەستدرێژی سێکسی دەکرێتە سەر و دواتریش دەکووژرێت لەفیلمەکە.\nلە ١٤ی کانوونی یەکەمی ٢٠١٦، فیلمەکە لەفیستیڤاڵی نێونەتەوەیی فیلمی دوبەی خەڵاتی باشترین فیلمی خەیاڵی بەدەستدەھێنێت. دیمەن زەندیش، کچەئەکتەری فیلمەکە خەڵاتی باشترین کچەئەکتەری لەلایەن دەستەی ڕەخنەگرانی خەڵاتی فیستیڤاڵی فیلمی ئاسیای لۆس ئەنجەلۆس بردەوە.\nفیلمەکە وەک نوێنەری عێراق بۆ باشترین فیلمی بیانی بەشداریکرد لەخەڵاتەکانی ئۆسکار، بەڵام نەگەیشت بە پێنج پاڵێوراوی کۆتایی.\nفیلمەکە باس لە ژیانی دوو ئەوینداری ئێزدی دەکات لەکاتی ھاتنی داعش بۆ شنگال.\nریکیش شاباز بە ڕۆڵی رەکۆ\nدیمەن زەندی بە ڕۆڵی پەرۆ\nمریەم بوبانی بە ڕۆڵی خەزال (دایکی پەرۆ)\nعادل عەبدولرەحمان بە ڕۆڵی رەسۆ\nعەبدولڵا تەرھان بە ڕۆڵی ھادی (باوکی رەکۆ)\nنالین کۆبانی بە ڕۆڵی دایکی رەکۆ\nعیماد باکوری بە ڕۆڵی ئیلیاس\nحەسەن حوسێن حەسەن بە ڕۆڵی ڕێباز\nھەڵکەت ئیدریس بە ڕۆڵی نەرەڤ\nشێرزاد عەبدولڵا بە ڕۆڵی دکتۆر\nشاھین کیڤۆرک بە ڕۆڵی شێخ\nھەڵدێر بامێرانی بە ڕۆڵی یاریدەدەری شێخ\nمامە چەتۆ بە ڕۆڵی چەکدارێکی داعش\n^ Jay Weissberg (27 December 2016). "Film Review: 'The Dark Wind'". Variety. Retrieved 26 December 2017.\n^ Neurink, Judit (10 September 2016). "Despite controversial opening film Duhok kicks off major festival". Rudaw Media Network. Archived from the original on ٦ی ئەیلوولی ٢٠١٧. Retrieved 2016-10-14. Check date values in: |archive-date= (help)\n^ ئ ا "Yezidis react angrily to film set during genocide". Rudaw Media Network. 9 September 2016. Archived from the original on ١١ی ئەیلوولی ٢٠١٧. Retrieved 2016-10-14. Check date values in: |archive-date= (help)\n^ "The Dark Wind". Duhok International Film Festival. 9 September 2016. Archived from the original on ٢١ی ئازاری ٢٠١٧. Retrieved 2016-10-14. Check date values in: |archive-date= (help) ٢١ی ئازاری ٢٠١٧ لە وەیبەک مەشین، ئەرشیڤ کراوە.\n^ Kerr, Elizabeth (13 October 2016). "The Dark Wind: Film Review - Busan 2016". The Hollywood Reporter. Archived from the original on ٥ی ئەیلوولی ٢٠١٧. Retrieved 2016-10-14. Check date values in: |archive-date= (help)\n^ "Director defends film after 3 protesters arrested at screening in Duhok". Rudaw Media Network. 9 September 2016. Archived from the original on ١٨ی تشرینی یەکەمی ٢٠١٦. Retrieved 2016-10-14. Check date values in: |archive-date= (help)\n^ Simon, Alissa (2016-12-14). "Dubai Festival Wraps With ISIS Drama 'The Dark Wind' Taking Top Prize". Variety. Retrieved ٢٠١٧-٠٦-٢٤.\n^ "Iraq". [بەستەری مردوو]\nڕەشەبا لە بنکەدراوەی ئینتەرنێتیی فیلمەکان\nوەرگیراو لە «https://ckb.wikipedia.org/w/index.php?title=ڕەشەبا_(فیلم)&oldid=875346»\nئەم پەڕەیە دواجار لە ٠٣:٠٣ی ٢٥ی کانوونی یەکەمی ٢٠٢١ نوێ کراوەتەوە.


لە یادی 700 ساڵەی کۆچی نووسەری "کۆمیدیای خودایی"\n04:31 - 14/09/2021 56 جار خوێندراوەتەوە\n"کۆمیدیا"، یان وەك لە سەردەمەکانی دواتردا بە "کۆمیدیای خودایی" ناوی براوە، ئەو شاکارەیە کە ناوی شاعیری ئیتاڵی دانتێ ئالیگیریی بە هەموو گۆشەیەکی جیهان گەیاندووە. دانتێ ساڵی ١٣٠٧ لە تاراوگە دەستی بە نووسینی کۆمیدیای خودایی کردووە و باوەڕ دەکرێت ماوەیەکی کورت بەر لە مردنی، تەواوی کردبێت. کۆمیدیای خودایی بە واتەدارترین شیعری ئەدەبی ئیتاڵی و بە یەکێك لە تێکستەکانی ئەدەبی جیهانی دادەنرێت و هەمان کات نووسینی ئەو شاکارە بە زمانی ئیتاڵی، سەرەتای بەکارهێنانی ئەو زمانە بوو لە نووسیندا. ئەم داستانە شیعرییە بۆچوونێکی خەیاڵی لە خۆدەگرێت کە لەسەر بنەمای کۆمەڵێك ڕەگەزی مەجازی دەربارەی دونیای ئەودیو لە ڕوانگەی ئاینی مەسیحییەوە هەڵچندراوە. هاوکات ڕەهەندەکانی فەلسەفەی سەدەکانی ناوەڕاست لە خۆدەگرێت بەو شێوەیەی کە لە کلێسای ڕۆژئاوایی (کاتۆلیکی ڕۆمانی)دا گەشەی کردووە.\nدۆزەخ، بەرزەخ، بەهەشت\nکۆمیدیای خودایی بەسەر سێ دەروازە دابەش دەبێت: دۆزەخ، بەرزەخ، بەهەشت. ئەمەی من لێرەدا وەك "بەرزەخ" ناوم هێناوە، بە ئیتاڵی (Purgatorium) و بە ئەڵمانی (Fegefeuer-Reinigungsort)ە. چەمکی بەرزەخ لە مەسیحییەتدا بۆ سەرەتای سەرهەڵدانی ئاینەکە دەگەڕێتەوە، بەڵام یەکەم جار لە سەدەی شەشەمدا ئاماژەی بۆ کراوە. بەپێی کڵێسای ڕۆژئاوایی، بەرزەخ بە واتەی ئەوە دێت ئەگەر کەسێكی باوەڕمەند بمرێت، یەکسەر ناچێتە ئاسمان (بەهەشت لە ئاینی مەسیحیدا)، بەڵکو پێویستە ماوەیەك لە بەرزەخ چاوەڕێ بکات تا ڕوحی پاك دەبێتەوە.\nبەشی دۆزەخی کۆمیدیای خودایی ٣٤ پارچە یان سروودە و هەریەكێک لە بەشەکانی بەرزەخ و بەهەشتیش ٣٣ سروودن. واتە کۆمیدیای خودایی بەسەریەکەوە لە ١٠٠ سروود و ١٤٢٣٣ بەیت پێکهاتووە. بەگوێرەی ڕووداوەکانی داستانی کۆمیدیای خودایی، گەشتەکەی دانتێ لەو دونیا هەفتەیەك دەخایەنێت؛ دوو ڕۆژ لە دۆزەخ، چوار ڕۆژ لە بەرزەخ و ڕۆژێك لە بەهەشت. پاڵەوانی داستانەکە، دانتێ خۆیەتی کە لە دارستانێکی پڕ لە تاواندا ڕێگەی لێ ون بووە و لەبەردەم دووڕیانێکدا ڕاوەستاوە. شاعیر لەو جیهانە خەیاڵکردەی خۆیدا ئاماژە بۆ هەبوونی باشە و خراپە دەکات و پێی وایە مرۆڤ خۆی سەرچاوەی خراپەیە. ئەو لە سردووی شازدەیەمی بەشی بەرزەخدا دەڵێت: "ئەگەر جیهان بەلاڕێدا چووە و گومڕا بووە، ئەوا لە خۆتاندا بە دوای هۆکاردا بگەڕێن." دانتێ دەڵێت مرۆڤ هەمیشە لە دەوروبەری خۆی بە دوای سەرچاوەی خراپەدا دەگەڕێت، خۆی بە بێتاوان دەزانێت و هەموو گوناهەکان دەخاتە ئەستۆی ئاسمان. شاعیر، دۆزەخ وەك شوێنێکی بێ بەش لە تیشکی خوا وەسف دەکات. بەرزەخیش بە دوورگەیەکی بچووکی ناو باخێکی پڕ لە ژیان دادەنێت و لە ناخی خۆیدا ئارەزووی گەشتێك بۆ دنیای ئەودیو دەکات بە مەبەستی گەیشتن بە ئاسوودەیی هەمیشەیی. بە چاوپۆشین لە ئاینەکان، لە بۆچوونی دانتێدا جەوهەری خوا هەمان شتە و ئەو باوەڕی بە خوایەك هەبوو کە ناجووڵێت، بەڵام جووڵێنەرە.\nخوێندنەوەیەکی هاوچەرخانە بۆ کۆمیدیای خودایی\nمێژوونووسی فەلسەفە و نووسەری ناسراوی ئەڵمانی کورت فلاش لە کتێبێکدا بە ناونیشانی "بانگهێشت بۆ خوێندنەوەی دانتێ" کە ساڵی 2015 کەوتووەتە بازاڕەوە، سەرلەنوێ و لە ڕوانگەیەکی هاوچەرخانەوە کۆمیدیای خودایی دەخوێنێتەوە. لە ماوەی ڕابردوودا بە زمانی ئەڵمانی چەند خوێندنەوەیەك بۆ کتێبەکەی فلاش کراوە و کۆمەڵێك وتاری لەسەر نووسراوە. ئەمەی لای خوارەوە پووختەیەکی ئەو خوێندنەوانەیە.\nئەگەر وای دابنێین کتێبی کۆمیدیای خودایی لە سەدەی چواردەیەمدا نا، بەڵکو لەلایەن نووسەرێکی ئەم سەردەمەوە بنووسرایە، ئەوا دەمانتوانی پێشبینی بکەین چۆن نووسەر بۆمانی ڕوون دەکردەوە کە بەشێکی زۆری سەرانی سیاسی و ئابووری و ئاینیی ئەم سەردەمە لە ئازاری دۆزەخ و بەرزەخدا دەناڵێنن! هەروەها نووسەر دەیتوانی بە بەڵگەوە بیسەلێمێنێت بۆچی ئەو بەڕێزانە لە دۆزەخ و بەرزەخ دەبوون؟ ئەم گریمانەیە بۆمان دەردەخات کە کۆمیدیای خودایی دژی بەرژەوەندی و چێژی دەسەڵاتدارانی سیاسی و پیاوانی ئاینی و هەندێك لە ڕۆشنبیرانی ئەو سەردەمە و سەردەمەکانی دواتر بووە و لەلایەن ئەوانەوە ڕەت کراوەتەوە. تەنانەت شاعیری ئەڵمان ڤۆلفگانگ گوێتە (١٧٤٩-١٨٣٢) لە وەسفکردنی دانتێ دا دەستەواژەی "ئێڵنجدەر، خۆ بە گەورەزانێکی دزێو"ی بەکارهێناوە. دانتێ بە زمانێکی سادە پادشا و میر و بەگزادە و پاپاکانی سەردەمی خۆی دادگایی دەکات و خوا و ئیبلیس سزاکانی ئەو دادگایە جێبەجێ دەکەن. هەر لەو سۆنگەیەشەوەیە کە ماوەی ٧٠٠ ساڵە کۆمیدیای خودایی بێ دابڕان دەخوێندرێتەوە. مێژوونووسی فەلسەفە فلاش سەرجەم سروودەکانی کۆمیدیای خودایی لە شێوەی پەخشاندا بۆ زمانی ئەڵمانی وەرگێڕاوە و پێشەکییەکی دەوڵەمەندی بۆ نووسیوە. فلاش، مرۆڤی سەدەی بیست و یەکەم بانگهێشت دەکات بۆ سەدەکانی ناوەڕاست کە تیایاندا مێشکی مرۆڤەکان بە بیرکردنەوەی ئاڵۆزەوە سەرقاڵ بوو. کتێبەکەی فلاش بۆ پسپۆر و تایبەتمەندانی دانتێ نییە، بەڵکو بۆ هاوڕێیانی دانتێ و هەرکەسێکە کە خۆی تاقی بکاتەوە بۆ ئەوەی بزانێت داخۆ دەبێت بە هاوڕێی دانتێ یاخۆ نا؟\nخوێندنەوەی کۆمیدیای خودایی تەنانەت مرۆڤە هاوچەرخ وعەلمانییەکانی سەردەمیش تووشی شۆك دەکات. فلاش دەنووسێت: "کۆمیدیا تا بڵێیت توند، خەیاڵی، زیادەڕۆ، بێ هاوتا، سیاسی، کێوی و زۆڵێکی پێش قۆناغی بە شارستانیبوونە. خەیاڵ و بیرکردنەوەی باو بە جۆرێك پێچەوانە دەکاتەوە کە دەکرێت فەرامۆش بکرێن، بەڵام ناکرێت لە بیر بکرێن." فلاش بە زمانێکی سادە و بە پەخشانێکی جوان بۆمان ڕوون دەکاتەوە چۆن دانتێ بە دۆزەخ و بەرزەخدا گەشت دەکات بۆ ئەوەی لە دوایین مەنزڵدا لە بەهەشت بگات بە خوا و بە بیاتریسی ئەڤینداری کۆچکردووی. ئەو گەشتەیش لە خەیاڵدا ڕوودەدات. بەڵام ئەو خەیاڵەی شاعیر هەمان کات وێناکردنێکی ڕوونی زانستەکانی مێژوویی و ئەدەبی و فەلسەفی و خواناسیی سەرەتاکانی سەدەی چواردەیەمە. خوێنەر لە کۆتایی کتێبەکەی فلاشدا بە سەرسوڕمانەوە بۆی دەردەکەوێت کە ئێمەی مرۆگەلی هاوچەرخ لە هەمان دۆخی مرۆڤەکانی سەردەمی دانتێداین: مرۆڤی ئەم سەردەمە هەوڵ دەدات بە ڕوح ئازاد بێت، کەچی لە بیرکردنەوەیدا دیل و بەندی کۆمەڵێك داب ونەریتی سەدان ساڵەیە، بۆیە لەپڕ هەست دەکات دانتێ زۆر لێوەی نزیکە. وەرگێڕانی کۆمیدیای خودایی بۆ زمانی ئەڵمانی لەلایەن فلاشەوە، ئاسانکارییەکی گەورەیە بۆ ئەوەی وەرگێڕەرانی میللەتانی تر بتوانن بە ئاسانی لە ئەڵمانییەوە بۆ سەر زمانەکانی خۆیان وەری بگێڕن.\nسیاسەت پیشەی من نییە!\nِبوکی دەریا لە خوێندنەوەیەکی ئۆنتۆلۆجی\nگرنگە ژنان ئەزموونی سەرکەوتنەکانی خۆیان بگێڕنەوە!


👁 ئەم بابەتە 16,933 جار بینراوە\n📕 بەشێک لە بەرهەمەکانی د. کەمال فوئاد؛ زمان و مێژوو پەڕتووکخانە\n📅 کاتی تۆمارکردن Apr 8 2013 6:43PM\n👁 ئەم بابەتە 12,578 جار بینراوە\nنەوزاد عەلی ئەحمەد [ زۆرتر... 👁] ✖ ✖ 0 0 ✔ 64% ✍ هـ.ب. 8-4-2013 18:43:07\n👁 ئەم بابەتە 6,935 جار بینراوە\n📕 چەند زانیارییەک لە بارەی بزووتنەوەی خوێندکارانی کورد لە هەندەران پەڕتووکخانە\n👁 ئەم بابەتە 9,642 جار بینراوە\nکەمال فوئاد [ زۆرتر... 👁] ✖ ✖ ✖ 0 0 ✖ 56% ✍ ب.ج. 10-6-2012 16:51:49\n📕 دەربارەی نەتەوەی باسک پەڕتووکخانە\n📅 کاتی تۆمارکردن Sep 23 2013 11:10PM\n👁 ئەم بابەتە 9,740 جار بینراوە\nسەلام محەمەد و دکتۆر کەمال فوئاد بەرلینی رۆژئاوا [ زۆرتر... 👁] ✖ ✖ ✖ 0 0 ✔ 64% ✍ هـ.ب. 23-9-2013 23:10:53\n📖 شەش دەیە لە خەباتی د. کەمال فوئاد کورتەباس\n📅 کاتی تۆمارکردن Dec 18 2013 8:34PM\n👁 ئەم بابەتە 10,683 جار بینراوە\nکوردستانی نوێ [ زۆرتر... 👁] ✖ ✖ ✖ 1 0 ✔ 76% ✍ هـ.ب. 18-12-2013 20:34:56\n📷 عادل موڕاد، کەمال خۆشناو، نەوشیروان مستەفا و ملازم عومەر عەبدوڵڵا وێنە و پێناس\n📅 کاتی تۆمارکردن Dec 16 2013 6:29PM\n👁 ئەم بابەتە 14,368 جار بینراوە\n13-01-1979 [ زۆرتر... 👁] ✖ ✖ 0 1 ✔ 68% ✍ هـ.ب. 16-12-2013 18:29:12\n📕 فۆنێمەکانی زمانی کوردی پەڕتووکخانە\n📅 کاتی تۆمارکردن Aug 6 2011 9:20PM\n👁 ئەم بابەتە 12,110 جار بینراوە\nکەمال فوئاد 1995 [ زۆرتر... 👁] 📕 ✖ 0 0 ✔ 99% ✍ هـ.ب. 6-8-2011 21:20:37\n📕 کوردستان: یەکەمین رۆژنامەی کوردی 1898-1902 پەڕتووکخانە\nکەمال فوئاد بەغداد - 1972 [ زۆرتر... 👁] ✖ ✖ 0 0 ✔ 66% ✍ هـ.ب. 10-6-2012 12:35:13\n📷 کۆمەلێک کەساییەتی سیاسی کورد لە کۆنگرەی مافی چارەنووس لە هۆڵندا وێنە و پێناس\n📅 کاتی تۆمارکردن Aug 24 2020 11:46PM\nکۆمەلێک کەساییەتی سیاسیی کورد لە کۆنگرەی مافی چارە [ زۆرتر... 👁] ✖ ✖ 0 4 ✔ 80% ✍ م.ب. 24-8-2020 23:46:39


1. دەرهێنەری مێرمنداڵی کورد بوو بە بەربژێری خەڵاتێکی نێودەوڵەتی لە ئەمریکا\nجام کوردی: کورتە فیلمی سەرۆک لە دەرهێنانی ژیوار فەرەج زادە مێرمنداڵی بە توانای بواری سینەما لە کوردستانەوە لە فێستیڤاڵێکی نێودەوڵەتی لە ئەمریکا نمایش دەکرێت. بە پێی ڕاپۆرتی جام کوردی، کورتە فیلمی سەرۆک ...\n2. سەرۆکی دەرهێنەری کورد لە پێرو نوێنەرایەتی ئێران دەکات\n... کە ئەزموونەکانیان بەش بکەن. سەرۆک لە دەرهێنانی ژیوار فەرەج زادە دەرهێنەری کورد و مالایز لە دەرهێنانی هاوبەشی لەیلا ئاهەنگ و سارا حەنیف و مربەم عەلەوی و مەرزیە کوردلو نوێنەرایەتی ئێران لەم فێستیڤاڵە دەکەن. ...\n3. 10 فیلمی ئێرانی لە فێستیڤاڵی چەلنجی دەنگ و وێنەی ماکائۆ\n4. سەرۆک تاکە فیلمی ئێرانی و کوردستانی لە فێستیڤاڵی تالگراسی ئەمریکا\n5. دوو فیلمی کوردی بەشداریی فێستیڤاڵێکی نێونەتەوەیی دەکەن\n... و ٧ی ڕەزبەری ١٣٩٨ بەڕێوەدەچێت. لەم خولەی فێستیڤاڵەدا دوو فیلمی کوردی لە ئێرانەوە نمایش دەکرێن. فیلمی "سەرۆک" لە دەرهێنانی ژیوار فەرەج زادە و فیلمی "لێواری مەرگ" لە دەرهێنانی خالد فەرەج زادە هەردووکیان ...\n6. مێرمنداڵی کوردستانی بە فیلمی سەرۆک گەیشتە بەیروت\nجام کوردی: فیلمی سەرۆک لە دەرهێنانی ژیوار فەرەج زادە دەرهێنەری کوردستانی لە لایەن فێستیڤاڵی مافی منداڵان لە وڵاتی لوبنان وەرگیرا. بە پێی ڕاپۆرتی جام کوردی، یەکەمین فێستیڤاڵی مافی منداڵان لە بەیروتی ...\n7. مێرمنداڵی سینەماکاری کوردستانی لەگەڵ سەرۆک گەیشتە ئەمریکا\n... سینەمای ئێران و لەم نێوەدا بەرهەمی مێرمنداڵی سینەماکاری کورد دەکات. کورتە فیلمی "سەرۆک" لە دەرهێنانی "ژیوار فەرەج زادە" یەکێک لە بەرهەمە بەشداربووەکان لە فێستیڤاڵی Covellite لە وڵاتی ئەمریکایە. ژیوار ...\n8. ژیـوار فەرەج زادە خەڵاتی تایبەتی فێستیڤاڵی فیلمی منداڵانی سلێمانی بردەوە\nجام کوردی: دەرهێنەری مێرمنداڵی سەقزی توانی خەڵاتی تایبەتی لیژنەی داوەرانی فێستیڤاڵی فیلمی منداڵانی سلێمانی مسۆگەر بکات. بە پێی ڕاپۆرتی جام کوردی، ژیوار فەرەج زاده دەرهێنەری مێرمنداڵی سەقزی کە بە فیلمی ...\n9. سێ فیلمی ئێرانی لە فێستیڤاڵی فیلادێلفیا\n... بە نمایش و ڕکابەریی نێوان فیلم بە بابەتی ژینگەیی و لەم خولەیدا پێشوازی لە سێ فیلمی ئێرانی دەکات. چۆلەکەکانی کۆڵانەکەمان و سەرۆک لە دەرهێنانی ژیوار فەرەج زادە و ئەنیمەیشێنی ڕووبەرگی گۆڤار لە دەرهێنانی یگانە ...\n10. "سەرۆک" ژیواری کوردستانی گەیاندە ئەمریکا\nجام کوردی: بەرهەمێکی دەرهێنەری مێرمنداڵی کوردی ئێرانی لە لایەن فێستیڤاڵی CinéStudent لە وڵاتی ئەمریکا وەرگیرا. بە پێی ڕاپۆرتی جام کوردی، کورتە فیلمی "سەرۆک" لە دەرهێنانی "ژیوار فەرەج زادە" گەیشتە فێستیڤاڵی ...\n11. دەرهێنەری مێرمنداڵی کورد دەڕواتە فێستیڤاڵی فیلادێلفیا\n... لە دەرهێنانی ژیوار فەرەج زادە گەیشتە سێهەمین فێستیڤاڵی "Philadelphia Environmental Film Festival" فیلادێلفیای ئەمریکا. ئەم فێستیڤاڵە ٥ تا ٧ی ئەیپریل لە شاری فیلادێلفیا بەڕێوە دەچێت. ژیوار فەرەج زادە، ئەندامی ...\n12. چۆلەکەکانی کۆڵان مێرمنداڵی کوردی ئێرانی گەیاندە ئەمریکا\nجام کوردی: کورتە فیلمی "چۆلەکەکانی کۆڵەنەکەمان" لە دەرهێنانی "ژیوار فەرەج زادە" ئەندامی کانونی پەرەوەرشی فکری منداڵان و مێرمنداڵانی ئێران، گەیشتە یەکەمین فێستیڤاڵی فیلمی "دنیدن" لە وڵاتی ئەمریکا. بە پێی ...\n13. پێنج فیلم لە شاری ساحبی سەقز گەیشتنە فێستیڤاڵێکی جیهانی\n... ژیوار فەرەج زادە پێنج بەرهەمی وەرگیراو لە فێستیڤاڵی "DADASAHEB PHALKE" لە وڵاتی هیندستانن. ئەم فێستیڤاڵە بڕیارە لە ٢٩ی فێبرێڤێری ٢٠١٩ لە هیندستان بەڕێوە بچێت. شایەنی باسە لە ماوەی ساڵانی دواییدا دەرهێنەرانی ...


شەقامی عێراقی و چارەسەری کێشەکان\nدەرو دراوسێ و ناکۆکییە سیاسییە نێوخۆییەکان هەرچییەک بن، هیچ لەو ڕەوایەتییە کەم ناکاتەوە کەوا گەل بێزارو توڕەیە لە دەسەڵات\nدوورنیە دواجار شەقام دەرفەتی خۆپیشاندان و دەنگی ئازادیش بدۆڕێنێت\nهەر لەوەی لەمانگی ئۆکتۆبەری ساڵی ٢٠١٩و خۆپیشاندانی جەماوەریی، بەغدای پایتەخت و گەلێک شاری تری عێراقی گرتەوەو هەنوکەش بەردەوامی هەیە، هەموو گەلانی عێراق و تەنانەت وڵاتانی ناوچەکەو جیهانیش چاوەڕوانی کاریگەری و دەرئەنجامەکانی ئەو ڕابوونە میللییەن.\nیەکێک لە نیشانە بەهێزەکانی ئەم بزاڤە جەماوەرییە لەوەدایە کەوا بەچڕی کەوتۆتە بەغدای پایتەختەوە، ئەوەی ڕێبەرایەتی دەکات ئەو پێکهاتەیەی کۆمەڵگای عێراقییە کە شیعەکانن و لەدوای ساڵی ٢٠٠٣وە جڵەوی حوکمڕانی عێراقییان بەدەستەوەیە و ئەزموونی فەرمانڕەوایی دووای ڕوخانی بەعس لە ئەستۆی ئەواندایە. بۆیە ئەشێ دامرکاندنەوەو فەرامۆشکردنی داواکارییەکان کارێکی سانا نەبێت. بەڵام ئەو ئامانجەی گەل لەپێناویدا ڕاپەڕیوە بەدیهێنانی ئەگەر ئەستەم نەبێت ئاسانیش نیە، بەجۆرێک کە شەقامی عێراقی توشی شێواوی و بێهیواییەک کردووە کە ناتوانرێت پشت بەهیچ میکانیزمێک ببەسترێت بۆ دەستکردن بە ڕیفۆرم و کەمکردنەوەی گەندەڵی و ڕەخساندنی شەفافییەت لە کاروباری حوکمڕانیدا، چونکە گەندەڵی و دزی و بەرتیل و بەرژەوەندییە تایبەتییەکان لەناو کۆمەڵگەی عێراقیدا ڕیشەیەکی قوڵ و دێرینی هەیەو بەجۆرێک بوە بە کەلتوورو نازانرێت چۆن و بەچی و بەکێ بسپێردرێت بە ئەندازەیەک کە بێهیوای گوتاری شەقامی توشی سەرگەردانییەک کردووە کە نازانن داوای چی بکەن.\nوڵاتانی هەرێمایەتی و کاراکتەرە نێودەوڵەتییەکان\nهەرچەندە شەقامی عێراقی توڕەو بێهیوان لە کۆی سیستمی سیاسی وڵاتەکەیان، بەڵام ئەزموونی وڵاتانی دەورووبەر و ڕووداوەکانی بەهاری عەرەبی ئەوەمان پێ دەڵێن کەوا چینی فەرمانڕەوا و گەلی عێراقی بەتەنها خاوەن بڕیارنین لە یەکلاییکردنەوەی ململانێکەدا و ئەبێ ڕۆڵی وڵاتانی هەرێمایەتی و کاراکتەرە نێودەوڵەتییکان لەبەرچاوبگیرێت، چونکە یەکێک لە خەسڵەتە هەرە دیارەکانی کایەی سیاسی ڕۆژگاری ئەمڕۆ بوونی دەستوەردانی دەرەکییە لە کێشەی ناوخۆی وڵاتاندا، بەڕادەیەگ کە هیچ تەڤگەرێکی جەماوەری لە هیچ وڵاتێکی دونیادا ناتوانێت بەدووربێت لە جێ پەنجەی بەرژەوەندی دەرەکی و بە سروشتی بە ڕێچکەی خۆیدا ناڕوات، بەڵکو ڕووبەڕووی دەستوەردان و بەلاڕێدابردن دەبێتەوەو دەتوانرێت سەرکوت بکرێت، یان ئاراستەکەی بگۆڕێت. جا ئەم دیدە بۆ هەر وڵاتێک ئەگەر بەشێوەیەکی ڕێژەی دروستبێت، ئەوا بۆ عێراق بەپێی پێگە جیۆسیاسی و چنراوە ئیتنیکی و ئایینیەکەی ڕاستییەکی فرە ڕوونە.\nدۆخەکە هەرچۆنێک بێت، هیچ لەو ڕاستییە ناگۆڕێت کەوا توڕەیی و ناڕەزایەتیەکانی خەڵک لە دەسەڵات بێ غەل وغەشە و ڕاستییەکە کە جگە لە دەسەڵاتدارانی عێراقی کەس لێی بەرپرس نیە. بە واتایەکی تر، دەرو دراوسێ و ناکۆکییە سیاسییە نێوخۆییەکان هەرچییەک بن، هیچ لەو ڕەوایەتییە کەم ناکاتەوە کەوا گەل بێزارو توڕەیە لە دەسەڵات و بۆیە هەرکات بۆی بڕەخسێت ئەو ڕقە پەنگخواردووەی هەناوی کۆمەڵگە پاڵنەری تەقینەوەی ڕەوشەکە دەبێت.\nئەوەی ئێستا دەبینرێت ئەوەیە ئەوانەی کە بەرپرسن لە گەیشتنی ڕەوشەکە بەم ئاستەی ئێستا، هەر ئەوانە بوون بە دەمڕاست و خاوەن پرۆژە و پاکێج و لەبری هەڵهاتن و پاکانەکردن، لە پێشبڕکێدان بۆ سەپاندن و جێکردنەوەی خواست و ئەجێنداکانیان. ئەوانیش دەنگ هەڵدەبڕن و داوای چاکسازی و پێشنیاری چارەسەکردنی دۆخەکە دەکەن.\nلە ئێستادا فیگەرەکانی دوای ڕووخانی ڕژێمەکەی سەدام حسێن و فراکسیۆنەکانیان کە بەرپرسن لەو باردۆخە سیاسییەی هاتووتەئاراوە، زۆر بیشەرمانە دەستوەردان دەکەن و هێشتا هێندە بێباکن لەوەی کردوویانە، لە هەڵپەی ئەوەدان سود لەم دۆخە نوێیە وەربگرن بۆ یەکلاکردنەوەی ناکۆکییە سیاسییەکانیان لەگەڵ ڕکابەرە نێوخۆییەکانیاندا، لەکاتێکدا دەبوو ئەوانە لەبیری دۆزینەوەی پەناگەیەکدا بووایەن لە دەرەوی وڵات.\nچاکسازی و حوکمی ستالینی\nلە ڕاستیدا زۆرێک لەو پێشنیار و ڕێکارانەی وەک بەدەمەوەچوونی خۆپیشاندان تا ئێستا ئەنجامدراون، هیچکام لەوانە هۆکاری ڕاستەقینەی خراپی سیستمی حوکمڕانی وڵات نین و بگرە هەندێک لەو هەنگاوانە لەوانەیە دەرفەتی گەندەڵی و نەبوونی چاودێری زیاتر بکات، دەشێ مەترسی گەورەتریش بەدوای خۆیدا بهێنێت و کە جارێکی تر سیستمی فەرمانڕەوای بەرەو ناوەندگەرایی ببات و ببێتە هۆی حوکمێکی ستالینی مەترسیدارتر، کە دوورنیە دواجار شەقام دەرفەتی خۆپیشاندان و دەنگی ئازادیش بدۆڕێنێت، چونکە هەموارکردنەوەی سیستەمی وڵات بەجۆرێک کە زەمینە بۆ هەڵکەوتنی تاکەکەس بڕەخسێنێت پیشهاتێکی مەترسیدارەو خودی ئەم دەوڵەتە هەمیشە دەرفەتی ئەفراندنی دیکتاتۆری هەبووەو لەو ڕووەوە ئەزمونێکی تاڵ و شومی هەیە. بۆیە هەریەکە لە هەڵوەشاندنەوەی ئەنجومەنی پارێزگاکان و گوڕینی دەستوورو هەڵبژاردنی پێشوەختە کە وەک نوقڵانەی هەرە گەندەڵکانە، پێناچێت چارەسەری دۆخەکە بکات.\nبە کلتووربونی گەندەڵی و فەرمانڕەوایی بەعس\nگەورەترین کێشە لە عێراقدا ئەوەیە گەندەڵی بووە بە کەلتوور و بە ناو ڕەگوڕیشەی تاک و کۆمەڵگەی عێراقیدا ڕۆچووەتە خوارێ.\nئەم وڵاتە جگە لەوەی بەشێکە ڕۆژهەڵاتی ناوین و بۆخۆی ناوچەیەکە بەگشتی شێوەکانی فەرمانڕەوایی لە ئاستێکی سەرەتاییدایەو هێشتا چەمکە نوێیەکانی وەک دێمۆکراسی و ئازادی تاک بەپێی پێویست وەرنەگێڕدراوە بۆ کردار، بەڵام لەسەروو هەموو ئەمانەشەوە، شەڕو توندوتیژی فاکتەری هەرە گرنگی قوڵبوونەوەی گەندەڵیە لە هەموو بوارەکانی ژیانی سیاسی و کۆمەڵایەتی هەموو نەتەوەیەکدا. بۆیە یەکێک لە قۆناغە هەرە گرنگەکانی تەشەنەسەندن و بە کەلتووربوونی گەندەڵی، وێستگەی فەرمانڕەوایی بەعس و ڕژێمەکەی سەدام حوسێنە.\nجەنگە یەک لەدوای یەکەکان و ترس و تۆقاندن و گەمارۆی سەختی ئابووری، کاریگەری بەرچاویان هەبوو لە داماڵینی بەهاو ئابڕوو لەناو کۆمەڵگەی عێراقیدا. بۆیە بە دانان و زیادکردنی داودەزگای چاودێری و دادوەری ناتوانرێت چارەسەری دۆخەکە بکریت.\nگۆڕەپانی عێراق گەرمترین ئامێزە\nئێستا بەجۆرێکە زۆرترین تۆمەتەکان و فشارەکان ڕووبەڕووی ئەو دامەزراوانە دەکرێنەوە کە لە بنەڕەتدا کاریان نەهێشتن و بنبڕکردنی نایەکسانی و نادادی و ڕەخساندنی دادپەروەرییە لە وڵاتدا، لەوانە لێژنەی دەستپاکی، پەرلەمان، ئەنجومەنە خۆجێییەکان و دادگاکان. لەکاتێکدا هەموو ئەو دامەزراوانە بەپێی سیستم و لە ڕوواڵەتدا بە پشتبەستن بە ستانداردە جیهانیە پێشکەوتووەکان دامەزراون و پەیڕەو و یاسای کارکردنیان هەمان ئەو میکانێزمانەیە کە لە وڵاتانی پێشکەوتوو و خاوەن ئەزموونی سەرکەوتووی حوکمڕانین، بەڵام لە عێراقدا گرفتی سەر کاغەز نیە، بەڵکو کە کاردەگاتە سەر جێبەجێکردن ئا لێرەوە قەیرانی عەقڵیەت لەنێو کۆمەڵگا دەستپێدەکات. پلانەکان لە پراکتیکدا توشی گرفت دەبن و رووبەڕوی ئاستەنگ دەبنەوە، کەشی گشتی کێشەی تێدایە و توانای ڕاییکردنی کاروباری دەوڵەت و سیستم و یاسای نیە، خودی کۆمەڵگا یارمەتیدەر نیە بۆ هێنانە ئارای شەفافیەت و چەسپاندنی یاسا.\nکۆمەڵگای عێراقی لەڕاستیدا بەجۆرێکە کە لێی وورد دەبیتەوە ڕەنگی کۆمەڵگەی مرۆڤی سەرەتایی دەدات، هێشتا گۆڕەپانی عێراق گەرمترین ئامێزە بۆ نەشونماکردنی هەرچی بیری نەگریس و نامۆو ناچیزە لە جیهاندا، هێشتا ئەپدەیتکردنەوەی کێشە خێزانی و بنەماڵەییەکانی دوورگەی عەرەبی و خەلافەتی ئیسلامی لە بەرگی مەزهەبدا بە ئەندازەیەکە کە ناوی تاکەکەسی مرۆڤ، هۆکارە بۆ حوکمی سەربڕین و پاکتاوکردن. بۆیە ئەم کێشانە ڕیشەی قوڵتریان هەیە دەوڵەت تێدەپه‌ڕێنێت و لە هەناوی کۆمەڵگادا خۆی مەڵاس داوە.\nئەوەی دەمێنێتەوە، ئەوەیە کە لە ڕەوشی عێراق ڕادەمێنیت و تا مەودای بینینی عەقڵی مرۆڤ بڕدەکات دۆش دادەمێنیت و دەستەوەستان دەبیت و هیچ هیوایەیەک بۆ باشکردن بەدی ناکرێت. لە عێراقدا زیاتر لەهەر وڵاتێک دامەزراوەی چاودێری و دادگەری هەیە، بەڵام نازانرێت چی بکرێت، نازانرێت بەکێ بسپێردرێت، شێواوییەکە بە جۆرێکە تەنانەت هەرە گەندەڵکارەکان و ئەوانەی زۆرترین بەرپرسیارێتی گەیشتنی دۆخەکەیان بەم ڕۆژگارە لە ئەستۆدایە لە هەڵپەی ئەوەدان ناڕەزایەتییەکانی شەقام بقۆزنەوە بۆ ئەوەی جارێکیتر بگەڕێنەوە بۆ ترۆپکی دەسەڵات. ئەوەتا لەبری شەقام و بژاردەی سیاسی، پرۆژە و پاکێجەکانی چاکسازی لەلایەن کۆنە گەندەڵ و تاڵانچییەکانەوە پێشکەش دەکرێت. ئەم بێهیواییە بە خودی گوتاری شەقامیشەوە دیارە.\nنەبوونی چوارچێوەیەکی دیاریکراو و ناڕوونی و پچڕپچڕی لە داواکاری خۆپیشاندەران ئاماژەیەکی دیاری سەرگەردانی و لێڵی دیدگای شەقامە بۆ چارەسەرکردنی دۆخی سیاسی. خەڵک ڕاشکاوانە دەزانن چییان ناوێت و کامەیە چەوتی و نەنگیەکان، بەڵام شەفاف نین لەوەی چیان دەوێت ئەمەش مانای سەختی چارەسەرەکانە نەک بێ پلانی خۆپیشاندەران، چونکە ئاریشەکە دەوڵەتی تێپەڕاندووە و لە قوڵایی نەریتی کۆمەڵگادایە.\nئیدلیب، میکانیزمەکانی چارەسەر


پەكەكە هەڵوێستی لەسەر ڕێككەوتنی هەرێم و عيراق لەسەر شنگال ڕاگەیاند – تۆڕی میدیایی خەڵک\nپەكەكە هەڵوێستی لەسەر ڕێككەوتنی هەرێم و عيراق لەسەر شنگال ڕاگەیاند\n2020/10/11 - 7:34 PM\nكۆما جڤاكێن كوردستان (كەجەكە) ڕایدەگەیەنێت، بڕیارێك بەڕێوەبەرایەتی خۆسەری شنگال و گەلەكەی لە ناویدا جێ نەگرن قبوڵ ناكریت و جێگەی قبوڵكردن نییە، دەشڵێـت: “ئەوانەی بوون بە هۆكاری ئەوەی ژنانی ئیزدی لە بازاڕەكانی كۆیلایەتیدا بفرۆشرێن نابێت لە بارەی شنگالەوە خاوەن بڕیار بن”.\nكۆما جڤاكێن كوردستان (كەجەكە) لە ڕاگەیەنراوێكدا بەبۆنەی ڕێكەوتنی نێوان حكومەتی عیراق و حكومەتی هەرێم لەبارەی شنگالەوە ڕایگەیاندووە، ئەنجوومەنی خۆسەری دیموكراتی شنگال ڕەوا و فەرمیە، ئەوانەی كە كۆمەڵگای ئێزدیان لە ناو قڕكردن هێشتەوە و ڕایانكرد، ئەوانەی بوون بە هۆكاری ئەوەی ژنانی ئیزدی لە بازاڕەكانی كۆیلایەتیدا بفرۆشرێن، نابێت لە بارەی كۆمەڵگای ئێزدی و شنگالەوە خاوەن بڕیار بن.\nدەقی ڕاگەیەندراوەكەی كەجەكە:\nلە بەرواری ٩ی تشرینی یەكەمدا لەسەر ناوی حكومەتی عێراق و حكومەتی باشوری كوردستان ڕاگەیێنرا كە لە بارەی دواڕۆژی شەنگالەوە ڕێككەوتنێك ئیمزا كراوە، وردەكاریەكان و لایەنەكانی ڕێككەوتنەكە بە بەرفراوانی ئاشكرا نەكراون، ئەنجومەنی خۆسەریی دیموكراتی شەنگال لە ڕاگەیێنراوێكدا، ئاماژەی بەوە كرد كە ئەوان ئاگایان لەو ڕێككەوتنە نییەو بڕیارەكان لە دەرەوەی ئیرادەی ئەوانەوە دراون و لە چاوپێكەوتن و ڕێككەوتنەكەدا جێگایان نەكراوەتەوە، بڕیارێك، كە بەڕێوەبەرایەتی خۆسەری شەنگال و گەلەكەی لە ناویدا جێنەگرن، قبوڵ ناكریت، كۆمەڵگای ئێزدی، پارتە ئێزدیەكان، بە دەیان پەرلەمانتاری عێراق و عەشیرەتەكان پشتیوانیان لەو لێدوانەی بەڕێوەبەرایەتی خۆسەری شەنگال كرد، بۆیە ئێمە پشتیوانی لە لێدوانی خاوەنە ڕەسەنەكانی شەنگال، ئیرادەی شەنگال و بەریوەبەرایەتی خۆسەر دەكەین.\nجێگەی قبوڵكردن نییە، ئەو كەسانەی ئێزدیەكانیان لەناو كۆمەڵكوژیدا هێشتەوە، بڕیاریان لەسەر بدەن.\nلە ٣ی ئابی ٢٠١٤، كاتێك داعش هێرشی كرد، ئەوانەی كۆمەڵگای ئێزدیان لەناو كۆمەڵكوژیی و فەرماندا هێشتەوە، جێگەی قبوڵ نییە، كە ڕۆڵەكانی شەنگال كە شەنگالیان ڕزگار كرد لە دەرەوەی یاساكان و ئەو هێزەی بڕیاری لەسەر دراوە، بهێڵنەوە، ئەنجومەنی خۆسەری دیموكراتی شەنگال ڕەواو فەرمیە، ئەوانەی كە كۆمەڵگای ئێزدیان لە ناو قڕكردن هێشتەوە و ڕایانكرد، بەوانەی كە كۆمەڵگای ئێزدیان پاراستووە، دەڵێن، ‘ئەو هێزەی دەبێت بكرێتە دەرەوە، ئەمەش نایاسایی، نائەخلاقی، نامرۆڤانە و بێویژدانیە، ئەوانەی بوون بە هۆكاری ئەوەی ژنانی ئیزدی لە بازاڕەكانی كۆیلایەتیدا بفرۆشرێن، نابێت لە بارەی كۆمەڵگای ئێزدی و شەنگالەوە خاوەن بڕیار بن.\n‘بەو واتایە دەێت كە لە دواڕۆژیشدا فەرمان و كۆمەڵكوژیەكان بەردەوام دەبن\nئەو ڕێككەوتن و چاوپێكەتنانەی جێگا بۆ ئەنجومەنی خۆسەری دیموكراتی شەنگال و گەلی شەنگال ناكەنەوە، بە واتای پشتگوێخستنی ئیرادەی كۆمەڵگای كوردی ئێزدیی شەنگال دێت.\nفەلاكەتە گەورەترەكەش ئەوەیە كە ئەمانە لەژێر چاودێری نەتەوە یەكگرتووەكاندا بەڕێوە دەچێت، ئەو ڕێككەوتن و چاوپێكەوتنانەی لە پشت دەرگا داخراوەكان و بە دیپلۆماسیەكی شاراوەو بەشیوازی ‘كردم و ڕوویدا بەو واتایە دێت كە لە دوارۆژیشدا فەرمان و كۆمەڵكوژیی بەسەر كۆمەڵگای ئێزدیدا بەردەوام دەبیت.\n‘ئەو لێدوانانە شەرمەزار دەكەین\nڕاگەیاندنی پەدەكە، وەكو ناوەندی شەڕی تایبەت پرۆپاگەندە دەكات و دەڵێت “هێزەكانی پەكەكە لە ناوچەكە دەردەخرێن”، بەم پرۆپاگەندەیە ئەوە ئاشكرا دەكات كە ئامانجی ئەم ڕێككەوتنە شاراوەیە چیە كە گەلی شەنگال لەناویدا نییە، گەریلاكانی هەپەگە دوای ئەوەی كۆمەڵگای ئێزدیی لە فەرمان و قڕكردن ڕزگار كرد، پاراستنی ئاسایشی شەنگالیان ڕادەستی یەبەشە/یەژەشە كردەوە، كە پێك هاتوون لە دانیشتووانی ئێزدیی هەرێمەكە و دواتر لە هەرێمەكە كشانەوە، ئێمە ئەو لێدوانانە شەرمەزار دەكەین، كە بەشێكن لە پرۆپاگەندەی قێزەوەن و ڕەشكردن كە لە لایەن دەوڵەتی توركەوە دەكرێت.\nشتێكی سرۆشتیە كە بەڕیوەبەرایەتی خۆسەر كە كۆمەڵگای ئێزدیی شەنگال خۆی بە ڕێگای ئەوەوە بەرێوە ببات، لەناو گوتوبێژەكانی دوارۆژیاندا، ببن بە ئەكتەری سەرەكی، مەرجە كە قۆناغی چاوپێكەوتن و بڕیاردان بە بەشداریی بەڕێوەبەرایەتی خۆسەر بەرێوە ببرێت، چونكە ئەو بەڕێوەبەریە نوێنەرایەتی گەلی شەنگال دەكات، هەڵوێستەكانی دەرەوەی ئەمە مەترسیدارن و جێگای قبوڵكردن نین.\n‘دەبێت گەلەكەمان لە هەموو شوێنێك دەست بە جموجوڵ بكات\nدەبێت گەلەكەمان لە هەموو شوێنێك لە دژی ئەم بارودۆخە هەڵوێستی خۆی بنوێنێت و دەست بە جموجوڵ بكات، لە ڕاستیدا ماوەی ٦ ساڵە سیستمێكی پاراستن و بەڕێوەبەری لەسەر بنەمای خۆسەری لە شەنگال بوونی هەیە، بۆ ئەوەی ئەمە لە چوارچێوەی پەیمانەكاندا قبوڵ بكرێت، دەبێت بە بێوەستان تێكۆشان بەڕێوە بچێت، ئێمە بانگەوازی ئاڕاستەی نەتەوە یەكگرتووەكان و ڕێكخراوە نێودەوڵەتیەكان دەكەین كە لە بەرامبەر ئەم هەڵوێستە ناڕاستانە كە مەترسیان هەیە بۆ سەر ژیان و دوارۆژی كۆمەڵگای ئێزدی، هەڵوێستیان بنوێنن”.\nپەكەكەڕێككەوتنی هەرێم و عيراقشنگال\nنزیكەی 20 هەزار خوێندكار لە وەرگرتن لە زانكۆ و پەیمانگا حكومییەكان بێ بەش دەبن\nلیستی مووچەی مانگی چواری فەرمانبەرانی هەرێم بڵاوكرایەوە\nوەزارەتی بەرگریی توركیا؛ ئۆپراسیۆنەكانمان لە دژی پەكەكە بەردەوام دەبێت\nپارتی و پەكەكە لە پیلانی (B)ی توركیا ئاگادار دەكرێنەوە\nبەوێنە..لە شەڕی نێوان پەكەكە و پارتی، پێشمەرگەیەك گیانی لەدەستدا\nوەزیری ناوخۆی عیراق چەند بڕیارێكی دەربارەی شنگال دەركرد


چاپی دوەمی (وانەكانی ژیانم)، بڵاوكرایەوە - بنکەی روناکبیریی گەلاوێژ :: Gelawej\nچاپی دوەمی (وانەكانی ژیانم)، بڵاوكرایەوە\nهەواڵ Dec 26, 2017\nلە دو توێی (174) لاپەڕەی قەوارە مامناوەندیدا، چاپی دوەمی كتێبی (وانەكانی ژیانم) كە لە نوسینی (د. علی وەردی)ەو د. نەوزاد ئەحمەد ئەسوەد لە عەرەبییەوە كردویەتی بە كوردی چاپ و بڵاوكرایەوە.\nكتێبەكە پێكهاتوە لە دوازدە بەش كە برتیین لە (نهێنی پەیوەندی نێوان ئیستانبوڵ و كازمیە، 1917 سەردەمی روخان، ئوسمانڵی گلیورلەر، بەهەشت (خان جغان) نییە، میر فەیسەڵ بن حوسەین لە بەغداد، لە نێوان دو ناحەزدا، لەنێو (مەكتەبلی)ی كوڕی (ئەفەندی)دا، روداوی سەحنەكە، روداوی چلەكە، لەنێوان ئایین و عەشیرەت، بزوتنەوەیەكی چاكسازی و، جارێكی تر گەڕانەوە بۆ خوێندن).\nلە بەشێكی پێشەكییەكەی ئەم كتێبە هاتوە (تێزی سەرەكیی عەلی وەردی بریتییە لە شیكردنەوەی سۆسیۆلۆجیی كۆمەڵگەی عیراقی، كە لەمیانی ئەو شیكردنەوەیەدا رەخنە لە پەیوەندیی كۆمەڵایەتی و لە دیاردە و نەریتە كۆمەڵایەتییەكان و لە سایكۆلۆجیای دوفاقیی تاكی عیراقی دەگرێت، بایەخی سەرەكیی دەداتە میتۆدی سایكۆسۆسیۆلۆجی، بەوپێیەی (دەرونناسی) و (كۆمەڵناسی) پێكەوە، باشتر دەتوانن كەسایەتییە ئاڵۆزەكانی تاكی عیراقی و نەریتە كۆنەكانی كۆمەڵگەی عیراقی بخوێننەوە.\nخوێنەری كورد دەتوانێت تێبینی ئەوە بكات ئەو دیاردە كۆمەڵایەتییانەی (عەلی وەردی) شیكردنەوەیان بۆ دەكات و رەخنەیان لێدەگرێت، تا ئەندازەیەكی زۆر لە كۆمەڵگەی كوردیشدا بونیان هەیە، بەوپێیەی پەیوەندییە كۆمەڵایەتییەكان و دیاردە كۆمەڵایەتییەكانی كۆمەڵگەی عیراقی و كۆمەڵگەی كوردی تاڕادەیەكی زۆر لەیەك دەچن، بۆیە ئەو رەخنانەی (عەلی وەردی) ئاراستەی كۆمەڵگەی عیراقی دەكات، لە زۆر لایەنەوە كۆمەڵگەی كوردیش دەگرێتەوە.\nئەم بابەتە 48 جار خوێندراوەتەوە\nدواى (42) رۆژ ململانێ له‌گه‌ڵ فایرۆسى كرۆنا کۆچی دوایی کرد\nئەكتەرێكی بەناوبانگی ئێران كۆچی دوایی كرد\nته‌ندروستى ئه‌دیب و نوسه‌ر ئه‌حمه‌د عارف ناجێگیره\nدابه‌شكردنی خه‌ڵاته‌كانی ئۆسكار دواخرا


مۆنیكا وێنه‌ى كاتى هاوسه‌رگیرى بڵاوده‌كاته‌وه\nمۆنیكا وێنه‌ى كاتى هاوسه‌رگیرى بڵاوده‌كاته‌وه\nهونه‌رمه‌ند هه‌رێز زاهیر ناسراو به (مۆنیكا) چه‌ند وێنه‌یه‌كى كاتى ئه‌نجامدانى پرۆسه‌ى هاوسه‌رگیرى بڵاوده‌كاته‌وه كه بۆ یه‌كه‌مجاره به‌م جۆره ببیندرێت.\nمۆنیكا زاهیر بۆیه‌كه‌مجار له به‌شێك له تۆڕه كۆمه‌ڵایه‌تیه‌كان چه‌ند وێنه‌یه‌كى كاتى ئه‌نجامدانى پڕۆسه‌ى هاوسه‌گیرى بڵاوده‌كرێته‌وه، بۆ یه‌كه‌مجار ئه‌و هونه‌رمه‌نده له‌گه‌ڵ هاوسه‌ره‌كه‌ى (شاهۆ نورى) به‌و جۆره ده‌ربكه‌ویت.\nوێنه‌كانى ئه‌و هونه‌مه‌نده هه‌ر چه‌نده له كۆتایى ساڵى ٢٠١٦ بڵاوكراوه‌ته‌وه، به‌ڵام ماوه‌ى چه‌ند رۆژێكه به شێوه‌یه‌كى به‌رفراوان له تۆڕه كۆمه‌ڵایه‌تیه‌كان بڵاوكراوه‌ته‌وه.\nهه‌رێز زاهیر ناسراو به "مۆنیكا " ساڵى ١٩٩١ له دایك بووه، ئێستا له وڵاتى سویسرا ده‌ژى و هاوسه‌رگیرى كردووه خاوه‌نى ته‌نیا ئه‌لبوومێك و چه‌ند گۆرانى و كلیپێكه، له داواى ئه‌نجامدانى پڕۆسه‌ى هاوسه‌رگیرى وازهێنانى خۆى له كارى هونه‌رى ڕاگه‌یاند، دوایین كارى هونه‌رى بڵاوكردنه‌وه‌ى به‌رهه‌مێك بوو به‌ناوى (ئێوارانێك).\nPM:08:53:10/01/2017 ئه‌م بابه‌ته 4911


دوای ئەنجامدانی نەشتەرگەری جوانکاری توشی نەخۆشییەکی مەترسیداربو\n03:08 - 11/04/2022\nکچێکی ئوستورالی لەدوای ئەنجامدانی نەشتەرگەرییەکی جوانکاری لەیەکێک لە سەنتەرەکانی وڵاتەکەیدا دوچاری نەخۆشییەکی مەترسیداربو کە بە ئەستەم لە مردن گەڕایەوە.\nرۆژنامەی دەیلی مەیلی بریتانی بڵاویکردوەتەوە، برینا ماکنتۆش، ئەو کچە گەنجە ئوستورالییەیە، کە لەرابردودا نزیکەی 50 کیلۆی لە کێشی لەشی دابەزاندبو، تاکو کێشی ئاسایی ببێتەوە، دواتریش بڕیاریداوە نەشتەرگەری بچوککردنەوەی ورگی بکات لەیەکێک لە سەنتەرەکانی جوانکاری لە وڵاتەکەی.\nتوشی هەوکردنێکی قورس بوە لەبەشی خوارەوەی سکی\nماکنتۆش، لەدوای هەشت رۆژ لەئەنجامدانی پێستی زیادەی ورگی، توشی هەوکردنێکی قورس بوە لەبەشی خوارەوەی سکی.\nدوچاری حاڵەتێکی دەگمەن بوەتەوە کە نەخۆشی(گۆشتخۆری)پێدەوترێت\nلەدوای ئەنجامدانی پشکنینی پزیشکی و لێکۆڵینەوە لە حاڵەتەکەی نەخۆشەکە، پزیشکان بۆیان دەرکەوتوە، دوچاری حاڵەتێکی دەگمەن بوەتەوە کە نەخۆشی(گۆشتخۆری)پێدەوترێت.\nنەخۆشییەکە بەشێوەیەکە لەدوای دورینەوەی شوێنی نەشتەرگەرییەکە خانەکانی قوڵایی پێست وەڵامدانەوەیان نابێت بەمەبەستی پڕبونەوە و چاکبونەوەی برینەکە بەو شێوەیەش پێست دوچاری هەوکردنی توند و رزین دەبێتەوە، کە رەنگە زۆرجار مردنی بەدوادابێت.\nناچار بون بیخەنە دۆخی بێهۆشی و رێژەیەکی بەرزی ئۆکسجینی بدەنێ بەمەبەستی هێورکردنەوەی هەوکردنەکە\nلەدوای دیاریکردنی حاڵەتەکەی ماکنتۆش، پزیشکانی نەخۆشخانەی ئالفرید، لە ملبۆرن، ناچار بون بیخەنە دۆخی بێهۆشی و رێژەیەکی بەرزی ئۆکسجینی بدەنێ بەمەبەستی هێورکردنەوەی هەوکردنەکە.\nپزیشکەکان هۆشداریان داوەتێ کەماوەیەکی درێژتر ئاگاداری دۆخی تەندروستی بێت و چاودێری بکرێت\nلەدوای تێپەڕبونی ماوەیەک بەسەر وەرگرتنی چارەسەر و لابردنی بەشێک لە پێستە هەوکردوییەکە دۆخی نەخۆشییەکەی بەرەو باشتر چوە، بەڵام پزیشکەکان هۆشداریان داوەتێ کەماوەیەکی درێژتر ئاگاداری دۆخی تەندروستی بێت و چاودێری بکرێت.


Mewda Media | رۆمانی عەشق و ژیانی دوای كۆرۆنا\nرۆمانی تاعون، نووسینی نووسەری بەناوبانگی فەرەنسی و وەرگری خەڵاتی نۆبڵ، ئەلبێر کامۆ، رۆمانی خۆشەویستی لە سەردەمی کۆلێرا، نووسینی رۆماننووسی بەناوبانگی کۆڵۆمبی و وەرگری خەڵاتی نۆبڵ، گابرێل گارسیا مارکیز، رۆمانی هێما، نووسینی رۆماننووسی پورتوگالی و وەرگری خەڵاتی نۆبڵ، جۆزیه ساراماگۆ بوون کە باس لە بڵاوبوونەوەی نەخۆشییەک دەکات و لە خەیاڵەوە وەریگرتووە، هەروها سەدان چیرۆکنووس و شاعیر و رۆماننووسی تری بەناوبانگی جیهانی باسیان لە ئازار و ترس و دڵەڕاوکێی تاک و کۆمەڵ کردووە لە سەردەمەکانی بڵاوبوونەوەی پەتا جیهانییەکانی وەکو (کۆلێرا، تیفۆ، مەلاریا، ئاوڵە و تاعون و هتد....). هەروها باسیان لە گۆڕانکارییەکانی هەست و بیرکردنەوە و بۆچوونەکان و رەوشت کردووە بەگوێرەی ژیانی ئەو سەردەمانە، جا ئیتر لە رووداوە واقیعییەكان یان لە خەیاڵەوە بووبێت.\nلەنێوان هەموو ئەو چیرۆک و رۆمانانە كە دەربڕینی ئازارەکانیان جیاوازییان تێدا هەیە، بەڵام هاوبەشییەک لەنێوانیاندا هەیە ئەویش نرخ و بەهای خۆشەویستییە بە مانا فراوانەکەی، خۆشەویستی خود، خێزان، مرۆڤایەتی، ژیان، بوون، سروشت، ژینگە، سەرکەوتن بەسەر گرفت و مەترسییەکان، خۆشەویستییەک لە تەنیاییەوە بەرەو کرانەوە، بەیەکەوەژیان، خۆشەویستی گۆڕینی ترس و دڵەڕاوکێ بۆ شاخێک لە ئارامی و ئاسوودەیی، دەیان جۆریتری خۆشەویستی ، وەک نووسەری فەرەنسی بەناوبانگ ئەندرییە شەدید بە پەیامێک پێمان دەڵێ، بەهۆی خۆشەویستییەوە دەتوانیین بەسەر پەتا هەرە مەترسیدارەکاندا زاڵبین.\nلەم سەدەییەدا ترس و دڵەڕاوکێی هاوشێوەی بڵاوبوونەوەی پەتای ڤایرۆس کۆرۆنامان نە بینیوە و نە تیایدا ژیاوین، بەڵایەک لە جۆرەکانی بایۆلۆژی رووی کردووەتە مرۆڤ، ژیانی قورس کردووە و هەندێكجار بەرگەگرتنی لە توانای مرۆڤ زیاترە، خەڵکی دوورخستووەتەوە لە رۆتینیاتی ژیانێک کە هۆگری بووبوون، ئازادییەکانیان خستووەتە چوارچێوە و دووریخستوونەتەوە لە باوەشی خۆشەویستەکانیان، لە کۆڕ و کۆبوونەوەی هاوڕێکانیان، ئەو شارە گەورانەی کە وەک شانەی هەنگ جوڵەی تێدابوو ئێستا خامۆشن و بوونەتە شاری تارمایی، لەگەڵ ئەم هەموو گۆڕانکارییانە دەبێ بزانیین، ئەوەی ئەمڕۆ دەگوزەرێ و هەستی پێدەکەین کاتییە و دەڕوا و ئەو هەورە رەشە لادەچێ.\nبۆیە پشت بەستن بە پەتاكانی پێشوو و زاڵبوون بەسەریاندا، هەروەها رووداوە گەورەكانی دیكەی بە كۆمەڵ مەرگیان بۆ مرۆڤایەتی دەهێنا، پێویستە بیر لە ئێستات بکەیتەوە بەو شێوەیەی ئەمڕۆ لە سبەی گرنگترە، بۆ ئەوەی سبەینێیەكی باشترت هەبێت، ئەمڕۆت خۆشبووێت، هاوکێشە و رووداوکان پێمان دەڵێن دەیان کێشەمان رووبەڕووبووەتەوە و زڵبووین بەسەریاندا سا ئیتر بە هەر هۆکارێک بووبێت، نابێت بهێڵین ئەم پەتا جیهانییە کاریگەریی خراپمان لەسەر دروستبکات، بەردەوامبوونی ژیان، بە هەستی مرۆڤایەتی و خۆشەویستییەوە بەدی دێت، ئەم جارەش ئەگەر رۆمان یان چیرۆکنووسێک سەردەمی ڤایرۆسی کۆرۆنا باسبکات، ئەوا بێشک باس لە ئازار و ناخۆشییەکان دەکات و لە کۆتاییەکەشی بە خۆشەویستی کۆتایی پێدەهێنێت. پیشانی دەدات هێشتا مرۆڤگەلی میهرەبان بوونی هەیە و ماون کە دەتوانن پەیامی مرۆڤایەتی بچەسپێنن و بەدیبهێنن و ژیان پڕە لە خۆشی و خۆشەویستی و بە زیندوویی دەمێنێتەوە.


بۆ یەکەمجار تاوانەکانی داعش لە کتێبێکدا دۆکیۆمێنت دەکرێت | ROJnews\nبۆ یەکەمجار تاوانەکانی داعش لە کتێبێکدا دۆکیۆمێنت دەکرێت\nشەممە, 15 يون 2019 - 07:33\nڕۆژنیوز – دانا حامید\nکۆمەڵکوژی ئێزدییەکان لەسەر دەستی داعش، بۆ یەکەمجار لە کتێبێکدا بەناوی (شاڵاوی جینۆسایدی ئێزدییەکان) دۆکیۆمێنت دەکرێت، یەکێک لە ئامادەکارانی کتێبەکەش دەڵێت: "خەڵکانێک هەن دۆسییەی ئێزیدییەکان لەبەرژەوەندی خۆیان و لەپێناو شێواندنی ڕاستییەکان و شاردنەوەی بەڵگەکان بەکاردێنن".\nدوای نزیکەی ٥ ساڵ لە کۆمەڵکوژی ئێزدییەکان لەسەر دەستی داعش، بۆ یەکەمجار لە کتێبێکدا بەناوی (شاڵاوی جینۆسایدی ئێزدییەکان) تاوانەکانی داعش خرایەڕوو کتێبەکە لە ئێستادا بە زمانی عەرەبی، لە کتێبخانەکاندا بەردەستە، کە لەلایەن هەریەک لە (پارێزەر بەکر حەمە سدیق و حاکم قاسم وەسمان) ئامادەکراوە.\nڕۆژی ٣ی ئابی ٢٠١٤، چەتەکانی داعش هێرشیان کردە سەر ناوچەی شەنگال و دەستیان کرد بە کۆمەڵکوژکردنی ئێزیدییەکان، لەو هێرشەدا، هەزاران کەسیان لەپیاوانی ئێزدی کۆمەڵکوژکرد و کچ و ژنەکانیشیان بەدیل گرتن و وەک کەنیزەک مامەڵەیان پێوەکردن، چەتەکانی داعش بە قێزەون ترین شێوە، مامەڵەی لەگەڵ ئێزدییەکانداکرد.\nبەکر حەمە سدیق، لەبارەی ناوەڕۆکی کتێبەکەوە بۆ ڕۆژنیوز باسی لەوەکرد "کتێبەکە بە زمانی عەرەبییە و لە ٤٧٧ لاپەڕە پێکدێت، لەگەڵ حاکم قاسم وەسمان کە نوێنەری ئێزدییەکانە، هەستاون بەکۆکردنەوەی کۆمەڵێک زانیاری و بەڵگە، لەڕێی کۆمەڵێک کەسەوە کە لەدەستی داعش ڕزگاریان بووە و ئێستا لەشاری سلێمانی نیشتەجێبوون، چاوپێکەوتنمان لەگەڵ کردوون بۆ ئەوەی ئەو تاوانانەی بەرامبەریان کراوە دۆکۆمێنت بکەین، هەروەها چاوپێکەوتنمان لەگەڵ زۆربەی ئەوانەدا کرد کە قوربانی ڕاستەوخۆن لەسەر چۆنیەتی ڕوودانی تاوانەکە و جۆری تاوانەکە چۆن ڕوویداوەو قوربانییەکە چۆن چەوسانەوەی بەرامبەرکراوە، ئەمە تاوانێکی گەورەیە و لەسەر زاری ئەو کەسانەی قوربانی بوون، تاوانەکەمان دۆکیۆمێنت کردووە، ئێمە وتەو لێدوانی کەسەکانمان وەکو خۆی داناوەتەوە هەندێ شت باس دەکەن ناوی هەندێ کەس و لایەنی سیاسی دەهێنن، دەستکاری هیچمان نەکردوە و وەکو خۆی بڵاومان کردووەتەوە".\nلەبارەی هەنگاوەکان بۆ بە جینۆسایدناساندنی کەیسی کۆمەڵکوژکردنی ئێزدییەکان حاکم قاسم وەسمان، کەسایەتی ئێزدی باسی لەوە کرد: "ئەگەرچی هەنگاوەکان هەتا ئێستا وەکو پێویست نین لەوبارەیەوە، بەڵام هەندێک هەنگاو نراون دڵخۆشکەرن دوای بڕیاری ئەنجومەنی ئاسایشی نەتەوەیەکگرتووەکان ئێستا لیژنەیەک نێردراوە و حکومەتی عێراقیش ڕەزامەند بووە بەکاری ئەو لیژنەیە، ئەمە هەنگاوێکی گرنگە چونکە تا حکومەتی عێراق ڕەزامەند نەبێت هیچ لیژنەیەکی نێودەوڵەتی ناتوانێت کار بکات لەسەر ئەو کەیسە، دیارە عێراق ئەندامی دادگای نێودەوڵەتی نییە، هەرێمی کوردستانیش وڵاتێکی سەربەخۆ نییە، یان دەبێت لەڕێگەی وڵاتێکی دۆستەوە یان ئەنجومەنی ئاسایش لێکۆڵینەوەبکات، خۆشبەختانە ئەنجومەنی ئاسایش بڕیاری پێکهێنانی لیژنەکەیداوەو ئێستا لە هەنگاوی سەرەتایدایە".\nحاکم قاسم، پێشیوایە دادگایەکی عێراقی بەستانداردی نێودەوڵەتی باشترو خێراتر دەتوانێت کارەکان ئەنجام بدات و لێکۆڵینەوە بکات تا دادگایەکی نێودەوڵەتی".\nلەبارەی هەوڵەکان بۆ کۆکردنەوەی بەڵگە ودۆکیۆمێنتەکان حاکم قاسم، وتی: "هەوڵی زۆر هەیە بۆ کۆکردنەوەی بەڵگەکان، لە دۆسیەی ئێزدییەکاندا خەڵکانێک ئەم هەوڵانە دەدەن لەبەرژەوەندی خۆیان لەپێناو شێواندنی ڕاستییەکان و شاردنەوەی بەڵگەکان، نەک بۆ خزمەتی کەیسەکە، لەگەڵ ئەوەش خەڵکێکی زۆر هەن هەوڵی کۆکردنەوەی بەڵگە و دۆکیۆمێنتەکان دەدەن بە ئاراستەی خزمەتکردن بە کەیسەکە".\nڕوونیشیکردەوە "ئەو تاوانانەی هەر سێ ماددەکەی دادگای تاوانی نێودەوڵەتی کە بریتین لە ماددەکانی (٦ و ٧ و ٨) پێناسە کراون لە کەیسی کۆمەڵکوژیی ئێزدییەکان بوونی هەیە کە بریتین لە (کۆمەڵکوژیی، تاوانی جەنگ، تاوانی دژەمرۆڤایەتی) دەتوانین بڵێین هەنگاوەکان تایبەت بە کەیسی ئێزدییەکان خاوە، دەبێت چاوەڕێ بکەین بزانین ئەنجامەکەی چی دەبێت".\nسوپای تورک کاروانێکی خەڵکی مەدەنی تۆپباران دەکات\nکاروانێکی خەڵکی مەدەنی کە ئەمڕۆ لە هەرێمی جزیرەوە بەرەوە سەرێکانی بەڕێکەوتبوو لەلایەن سوپای داگیرکەری تورک و چەتەکانییەوە تۆپباران کران.\nدەوەن مەعروف: دەبێت کورد ببێتە خاوەن یەک گوتار و فەلسەفەی کۆمەڵایەتیی\nدەەوەن مەعروف، نووسەر و ڕەخنەگر ئاماژە بەوە دەکات، کە هێرشە ناڕەواکانی دەوڵەتی تورک هەر تەنها لەسەر ڕۆژئاوای کوردستان نییە، بەڵکو هێرشە لەسەر پارچەکانی دیکەش، جەختیش لە پێویستیی...\nخانەوادەی ئۆجالان بۆ ئەوەی بچنە ئیمرالی سەردانی داواکاریی گشتیان کرد\nخانەوادەی عەبدوڵا ئۆجالان ڕێبەری پەکەکە و سێ زیندانی دیکەی زیندانی ئیمرالی، بۆ ئەوەی لە ئیمرالی چاویان بە کەسوکاریان بکەوێت، سەردانی داواکاری گشتیی شاری بۆرسایان کرد و داواکاریی...\nفەرماندەیی قەسەدە: سوپای تورک ئاگربەست پێشل دەکات\nفەرماندەیی قەسەدەی سەرێکانی ڕایگەیاند، سوپای داگیرکەری تورک پێوەرەکانی ئاگربەست پێشل دەکات.\nكه‌مپەینی 'خورماتوو له‌گه‌ڵ ڕۆژئاوادایه' ڕاگه‌یه‌ندرا\nبه‌مه‌به‌ستی هاوكاریكردن و پشتیوانیكردن له خه‌ڵك و بەرخۆدانی ڕۆژئاوا، كه‌مپەینێكی كۆكردنه‌وه‌ی هاوكاری لە شارۆچکەی خوورماتوو ڕاگه‌یه‌نرا.\nفڕۆکە جەنگییەکانی دەوڵەتی تورک ناوچەی زرگان-یان بۆردوومانکرد\nبە پێشلکردنی ئاگربەست، فڕۆکە جەنگییەکانی دەوڵەتی داگیرکەری تورک ناوچەی 'زرگان' ی سەربە سەرێکانیان بۆردوومانکرد.


لە گۆشەیەکی ترەوە…. – hkkurdistan\nHome 6 ئەرشیفی بابەتەکان 6 لە گۆشەیەکی ترەوە….\nلە گۆشەیەکی ترەوە….\nپرسو ڕای ڕۆژانە\nئەم نوسینە لە بلاوکراوەی بۆ پیشەوە بلاو بۆتەوە


ڕاپۆرت – Hawpshti\nلەم لینکەدا تەواوی راپۆرتەکە ببینە:\nسێ رێكخراوی نێودەوڵەتی:پێدەچێت دەسەڵاتدارانی كورد راستەوخۆ لە رفاندن و كوشتنی سەردەشت عوسماندا بەشداربوبن\nئەو لێكۆڵینەوەیە بەناونیشانی “تیرۆركردنی سەردەشت عوسمان: پەردەهەڵدانەوە لەسەر بێبنەمایی گوتاری فەرمی“، ئەمڕۆ چوارشەممە 4ـی ئایاری 2022 هەریەك لە رێكخراوی رۆژنامەوانیی ئازادیی بێسنور (FPU)، رێكخراوی پەیامنێرانی بێسنور (RSF) و كۆمیتەی پاراستنی رۆژنامەنووسان (CPJ) لە ئەمیستردامی پایتەختی هۆڵەندا بۆ رایگشتی بڵاویانكردەوە، ئەوەش هاوكاتە لەگەڵ ساڵیادی رفاندنی رۆژنامەنوس سەردەشت عوسمان و دواتر كوشتنی.\nلەو لێکۆڵینەوە نوێیەدا، چەندین كەلێن و سەرپێچی لە لێكۆڵینەوەكانی دۆسیەكەی سەردەشت عوسمان ئاشكراكراون؛ لەوانە سازنەدانی چاوپێكەوتن لەگەڵ كەسوكار و هاوڕێكانی، “لەبری ئەوە، هەڕەشەیان لێكراوە و داوایان لێكراوە بێدەنگ بن و چیرۆكە فەرمییەكە پشتڕاستبكەنەوە”.\n“دژبەیەكیی لە چیرۆكە فەرمییەكە لەم ڕووانەوە بەدیدەكرێت: رفاندنی سەردەشت، گواستنەوەی سەردەشت (یان تەرمەكەی) لەهەولێرەوە بۆ موسڵ، راپۆرتی فەرمی توێكاری تەرمەكە، ئەو قسانەی كە گوایە ئەنجامدەرانی تاوانەكە سەر بە گروپی تیرۆریستی ئەنسارولئیسلام بوون، هەروەها ئەو هۆكار و پاڵنەرانەی خراونەتەڕوو سەبارەت بە تیرۆركردنەكە،” بەپێی لێكۆڵینەوەكەی ئەو سێ رێكخراوە.\nدوای كوشتنی سەردەشت عوسمان، دەزگا ئەمنییەكانی هەولێر “دانپێدانان”ی چەند كەسێكیان بڵاوكردەوە و تیایدا جەختیانكردەوە لەوەی “گروپێكی تیرۆریستی پەیوەندییان بە سەردەشت عوسمانەوە کردووە و چەندین جار داوایلێکراوە کاریان لەگەڵدا بکات، بەڵام دوای ئەوەی داواكەی رەتكردونەتەوە، كوشتویانە”، بەڵام هەرزوو ئەو “دانپێدانانە” لەلایەن کەسوکاری سەردەشت، رێکخراوەکان و چالاکوانان وەکو سیناریۆی دەسەڵات بۆ ونکردنی تاوانباری سەرەکی کەیسەکە لێکدرانەوە.\nلە لێكۆڵینەوەی رێكخراوە نێودەوڵەتییەكاندا هاتووە “رۆژنامەنووسانی وەك سەردەشت، لە شوێنێك كاردەكەن ئازادیی رۆژنامەگەریی تیایدا سنوردارە بۆیە زۆربەی كات ناچاردەكرێن سانسۆر بخەنە سەر خۆیان، تا ئەو هێڵە سورانە نەبەزێنن كە لەوانەیە كاردانەوەی توندوتیژ لەلایەن دەسەڵاتەوە بوروژێنێت”.\nجوڵز سوینكڵز، توێژەری سەرەكی ئەو لێكۆڵینەوەیە لە رێكخراوی رۆژنامەوانیی ئازادیی بێسنور (FPU) دەڵێت “كەیسی سەردەشت هێمایەكە بۆ ئەو شتانەی رەنگە رووبدەن كاتێك رۆژنامەنووسان سنورەكانی ئەو ئازادیی دەربڕینە ببەزێنن كە بۆیان دەستنیشانكراوە. سەردەشت بابەتێكی تەنزئامێزی لەسەر كەسانی خاوەن بەهێزترین دەسەڵاتی كوردستان نوسیبوو، دواتر بەهۆی ئەوەوە رفێنرا و تیرۆركرا. بەداخەوە، ئەم كەیسە دەریدەخات كە نەبوونی ئیرادەی سیاسی بۆ ئاشكراكردن و لێكۆڵینەوە لە تاوانەكانی دژ بەرۆژنامەنووسان لەناوخۆدا، هۆكاری سەرەكی دەربازبوونە لەسزا”.\nسەردەشت عوسمان بابەتی لەسەر گەندەڵی و واستەكاری دەنوسی، لەكانونی یەكەمی 2009ـدا بابەتێكی تەنزئامێزی بڵاوكردەوە بەناونیشانی “من عاشقی كچەكەی بارزانیم”، كە تیایدا بەراوردێكی كردووە لەنێوان ژیانی پڕ خۆشگوزەرانی خێزانی مەسعود بارزانی و ژیانی پڕ نەهامەتی هاوڵاتیانی ئاسایی كورد. دوای ماوەیەكی كورت، چەند جارێك هەڕەشەی كوشتنی لێكرابوو.\n“خۆشحاڵم، كە هەمیشە شتێكم هەیە بۆ وتن و كەسانێك نایانەوێت بیبیستن، بەڵام هەركاتێك ئێمە بە چرپە قسەدەكەین ئەوا ئەوان گوێچكەكانیان نائارام دەبن. تا ئەو شوێنەی كە ماوین دەبێت قسەبكەین، لەو شوێنەش، كە تەمەنمان كۆتاییهات با هاوڕێكەم خاڵێكم بۆ دابنێت و بێتەسەر دێڕێكی نوێ و سەرلەنوێ دەستپێبكاتەوە”، ئەمە وەڵامی سەردەشت بوو بۆ هەڕەشەكان بەرلەوەی تیرۆر بكرێت.\nئەو سێ رێكخراوە لە لێكۆڵینەوەكەیاندا زنجیرەیەك راسپاردەی “كۆنكرێتی” بۆ حكومەتی هەرێمی كوردستان و كۆمەڵگەی نێودەوڵەتی بڵاودەكەنەوە و تیایدا هاتووە “پێویستە دەسەڵاتدارانی كورد دەستبەجێ كۆتایی بە هەراسانكردن و تۆقاندن و هەڕەشەكردن بەرامبەر كەسوكاری سەردەشت عوسمان و هاوڕێكانی بهێنن، دوبارە لێكۆڵینەوەیەكی شەفاف و بێلایەن لە كەیسەكەی سەردەشت عوسمان دەستپێبكەنەوە”.\nلە دووەم راسپاردەدا بەپێویستی دەزانن داكۆكیكاران و ئەوانەی پەیوەندی دیپلۆماسی و ئابورییان هەیە لەگەڵ حكومەتی هەرێمی كوردستان “فشاری بەردەوام بخەنە سەر دەسەڵاتدارانی كورد بۆ لێكۆڵینەوە لەبارەی هەڕەشەكردن و كوشتنی رۆژنامەنووسان، بەپێی ستانداردە نێودەوڵەتییەكان”.\nكەیسی سەردەشت عوسمان بەڵگەیە لەسەر چارەنووسی چەندین رۆژنامەنووسی رەخنەگر لە كوردستانی عیراق، لەوانە “ئاسۆس هەردی، كاوە گەرمیانی، ویداد حسێن و سۆرانی مامە حەمە”. لەدوای كوشتنی سەردەشت عوسمان لانیكەم 22 رۆژنامەنووسی تر لە عیراق بەهۆكاری پەیوەندیدار بەكارەكەیانەوە كوژراون، هەشت حاڵەتیان لەهەرێمی كوردستانی عیراق بوون.\n“ئەو هەڕەشە و پەلامارانەی دەكرێنە سەر ئەم رۆژنامەنووسانە بەدەگمەن لێكۆڵینەوەیان تیادا دەكرێت بەشێوەیەكی خێرا، ورد و كاریگەر” بەپێی لێكۆڵینەوەكە.\nسێیەم راسپاردەی لێكۆڵینەوەكە بۆ ووڵاتانە و دەڵێت: “پێویستە وڵاتان سزا بەسەر ئەو لێپرسراو و دەسەڵاتدارانەی حكومەتی هەرێمی كوردستاندا بسەپێنن كە رێگرییان كردووە لە ئەنجامدانی لێكۆڵینەوەی خێرا، ورد، كاریگەر، بێلایەن و شەفاف دەربارەی ئەو تاوانانەی دژ بە رۆژنامەنووسان ئەنجامدراون”.\nیێگانە ریزایان، توێژەری باڵا لە كۆمیتەی پاراستنی رۆژنامەنوسان (CPJ) وتی “پێویستە رۆژنامەنووسان بتوانن راستییەكان بەدەسەڵات بڵێن، گەندەڵی ئاشكرابكەن، دەسەڵاتداران بخەنەبەردەم لێپرسینەوە، تەنز لەكەسایەتییە گشتییەكان بدەن بەبێ ترس لەتۆقاندن، توندوتیژی و كوشتن”.\n“كاتێكیش دەسەڵاتداران ئەجیندای داپڵۆسین دژ بە رۆژنامەنووسان پەیڕەو دەكەن و دەستدرێژیكاران لەسزا دەرباز دەكەن، پێویستە رێگەیان پێنەدرێت خۆیان لەیاسا بدزنەوە و درێژە بەهەڵمەتی سانسۆری توند بدەن، ئەم راپۆرتە نەخشەرێگەیەكی روونە بۆ چۆنیەتی مامەڵەكردن لەگەڵ كەیسی سەردەشت و زامنكردنی شەفافیەت و بەرپرسیارێتی زیاتر لەداهاتوودا” ریزایان وادەڵێت.\nسابرینا بێنۆی، لێپرسراوی خۆرهەڵاتی ناوەڕاست لە رێكخراوی پەیامنێرانی بێسنور (RSF) دەڵێت “12 ساڵ دوای تێرۆركردنی سەردەشت عوسمان، هێشتا دەسەڵات پێداگری لەسەر چیرۆکە فەرمییەكەی خۆی دەكات -كە كەسانی چواردەوری رۆژنامەنووسەكە هەرگیز بڕوایان پێی نەبووە-، سەبارەت بەنوسینە رەخنەئامێزەكانی لەسەر حكومەت. لێكۆڵینەوەكە هێندەی تەمومژاویی بوو هێندەش پەلەپروسكێی پێوە دیاربوو، روونیشە كە راستییەكانی ئاشكرانەكردووە لەبارەی ئەنجامدەران و پاڵنەری راستەقینەیان”.\nڕۆیتەرز: ڤێلا بۆردوومانکراوەکەی هەولێر کۆبوونەوەی ئەمریکا و ئیسرائیلی تێداکراوە\nئازار 29, 2022\tLeave a comment\nئاژانسی ڕۆیتەرزی بەریتانیی ئاشکرایکردووە، ئەو ڤێلایەی لە شاری هەولێر لەلایەن ئێرانەوە مووشەکباران کرا، “دوو کۆبوونەوەی پسپۆڕانی وزەی ئیسرائیل و ئەمریکا”ی تێدا ئەنجامدراوە بۆ گفتوگۆکردن لەسەر هەناردەکردنی گازی سروشتیی هەرێمی کوردستان بۆ تورکیا و ئەوروپا.\nدوو بەرپرسی تورکی بۆ ئاژانسە بەریتانییەکە ئاشکرایانکردووە، کە لە گفتوگۆکاندا بەرپرسانی ئەمریکی و ئیسرائیلی و تورکی هەبوون و “ئەوەش وەک هۆکاری سەرەکیی هێرشەکە لێکدراوەتەوە”.\nئاژانسی ڕۆیتەرزی بەریتانیی لە ڕاپۆرتێکدا وردەکارییەکانی هێرشە مووشەکییەکەی شەوی ١٣ی ئازاری ٢٠٢٢ی بۆ سەر هەولێر بڵاوکردووەتەوە، کە بە ١٢ مووشەکی بالستیی ئەنجامدرا و سوپای پاسدارانی ئێران بەفەرمیی بەرپرسیارێتیی هێرشەکەی گرتەئەستۆ.\nبەرپرسێکی ئەمنیی عێراقیی بەمەرجی ئاشکرانەکردنی ناوەکەی، بۆ ڕۆیتەرز ئاشکرایکردووە، کە بەمدواییانە دوو کۆبوونەوە لە نێوان بەرپرسان و پسپۆڕانی کەرتی وزەی ئیسرائیل و ئەمریکا ئەنجامدراوە لەو ڤێلایەی مووشەکبارانکراوە، بۆ گفتوگۆکردن لەسەر هەناردەکردنی گازی سروشتیی هەرێم بۆ تورکیا و ئەوروپا.\nدوو بەرپرسی تورکیا و عێراق بۆ ڕۆیتەرز ڕایانگەیاندووە، هۆکاری سەرەکیی مووشەکبارانەکە پلانی ڕاکێشانی بۆری گواستنەوەی گازی سروشتیی بووە لە هەرێمی کوردستانەوە بۆ تورکیا و ئەوروپا بەهاوکاریی ئیسرائیل.\nدوو بەرپرسی تورکیی ئەوەیان بۆ ئاژانسەکە ئاشکراکردووە، کە لە گفتوگۆکانی پسپۆڕانی وزەی ئەمریکیی و ئیسرائیلیی لە هەولێر، بەرپرسی تورکییش ئامادەبوون.\nبەرپرسێکی باڵای ئەمنیی ئێران بە ڕۆیتەرزی ڕاگەیاندووە: هێرشەکە هەڵگری چەند پەیامێک بووە بۆ زۆرێک لە لایەن و گروپەکان، خۆیان ئازادن چۆن لێکدانەوە بۆ هێرشەکە دەکەن، ئیسرائیل هەر پلانێکی لە عێراق و هەرێمی کوردستان هەبێت، لە کەرتی وزەوە تا دەگاتە کەرتی کشتوکاڵیی، هیچی جێبەجێ نابێت.\nبەرپرسێکی تورکیا وتوویەتی” کاتی ئەنجامدانی هێرشەکە مایەی گرنگیپێدانە، لەلایەک پلانی هەناردەی وزەی هەرێمی کوردستانی کردووەتە ئامانج و لەلایەکی دیکەوە ئەو هاوبەشییەی ئەگەری هەیە لەنێوان هەرێمی کوردستان و ئیسرائیل کراوەتە ئامانج”.\nڕۆیتەرز ئەوەشی خستووەتەڕوو، کە هێرشەکەی ئێران بۆ سەر هەولێر بەهۆی ململانێی وزە بووە لە ناوچەکە، نەک تۆڵەی کوژرانی دوو ئەفسەری ئێرانیی لە دیمەشق لە بۆردومانێکی ئیسرائیلدا.\nپلانی هەناردەکردنی گازی سروشتیی هەرێم و مووشەکبارانەکەی هەولێر لەکاتێکدایە، ئێران بە دۆخێکی هەستیاردا تێپەڕدەبێت، چونکە ئەو پلانە هەڕەشەیە بۆ سەر ئێران کە خۆی ئێستا سەرچاوەی سەرەکیی هەناردەکردنی گازە بۆ عێراق و تورکیا، ئابوورییەکەی ئێرانیش هەتا ئێستا لەژێر گەمارۆی ئابوورییدایە.\nپرسی هەناردەکردنی گازی سروشتیی هەرێمی کوردستان بۆ تورکیا لە سەردانێکی نێچیرڤان بارزانی، سەرۆکی هەرێمی کوردستان بۆ تورکیا دەرکەوت، کە ڕۆژی ٢ی شوباتی ٢٠٢٢ بەشێوەیەکی نهێنیی سەردانی تورکیای کرد و لەگەڵ تەیب ئەردۆغان، سەرۆکی دەوڵەتی تورک کۆبووەوە.\nڕۆژی ٤ی شوباتی ٢٠٢٢یش ئەردۆغان لەمیانی سەردانیدا بۆ ئۆکرانیا بە ڕۆژنامەنووسانی ڕاگەیاند؛ لەگەڵ نێچیرڤان بارزانی باسیان لە هەناردەکردنی گازی سروشتیی لە هەرێمی كوردستانەوە بۆ توركیا كردووە.\nدواتر ڕۆژنیوز ئاشکرایکرد، کە پارتی دیموکراتی کوردستان (پەدەکە) مامەڵەی گازی سروشتیی لەگەڵ هەریەکە لە وڵاتانی تورکیا و ئیمارات کردووە و دەیەوێت تا ساڵی ٢٠٢٣ گازی سروشتیی لە هەرێمی کوردستانەوە هەناردەی تورکیا بکرێت و لەوێوە بۆ ئەوروپا بگوازرێتەوە.\nهەرێمی كوردستان بڕی ٢٠٠ تریلیۆن پێ سێجا (٥.٧ ترلیۆن مەتر سێجا) یەدەگی گازی سروشتیی هەیە، كە ڕێژەی ٣٪ی تێكڕای یەدەگی گازە لەسەر ئاستی جیهان و هەشتەم وڵاتی جیهانە لە یەدەگی گازدا.\nدوێنێ ٢٨ی ئازاری ٢٠٢٢یش مەسرور بارزانی، سەرۆکی هەرێمی کوردستان بەشداریی لە کۆڕبەندی وزەی جیهانیی کرد لە ئیمارات، لە میانی پێشکەشکردنی وتەیەکیشدا سەرۆکی حکومەت ڕایگەیاند: دڵنیام هەرێمی کوردستان دەبێتە سەرچاوەیەکی گرنگی وزە لە جیهان، لە ئایندەیەکی نزیکدا گازی سروشتی بۆ عێراق، تورکیا و ئەوروپا هەناردە دەکەین، بۆ ئەوەی ئاسایشی وزەیان بۆ دابینبکەین.\nمەسرور بارزانى لەبارەی هێرشە مووشەکییەکەی ئێران بۆ هەولێر ڕایگەیاند: هێرشە مووشەکییەکەى ئێران بۆ سەر هەولێرى پایتەخت پەیوەندیی بە پێکهێنانى حکومەتى نوێى عێراق و پرسی بەرهەمهێنانى وزەوە هەبووە لە هەرێمی کوردستان، داواى کرد لێکۆڵینەویەکى نێودەوڵەتى لەو رووداوە بکرێت و لایەنى ئێرانیش سەردانى ئەو شوێنە بکەن، کە بۆردوومانیان کردووە.\nمەسرور بارزانی لە ئەمریکا ڤێلایەکی بە بەهای زیاتر لە ١٨ ملیۆن دۆلار کڕیوە\nمیدیاکانی ئەمریکا بڵاویانکردەوە مەسرور بارزانی سەرۆکی حکومەتی هەرێم لە ویلایەتی میامی ئەو وڵاتە ڤێلایەکی کڕیوە کە بەهاکەی ١٨ ملیۆن و ٣٠٠ هەزار دۆلارە.\nماڵپەڕی زە ئەمەریکین پرۆسپێکت لە ڕاپۆرتێکدا ئاماژەی بەوەداوە بەڵگەنامەیەکی بڵاوکردەوەتەوە کە تێیدا ئاماژەی بەوەکردووە، ئەو ڤێلایەی کە مەسرور بارزانی کڕیویەتی بە ناوی کۆمپانیایەکی وەهمییەوە تۆمارکراوە، بەڵام خاوەنی ڕاستەقینەکەی ڤێلاکە مەسرور بارزانییە کە حوکمی هەرێمی کوردستان دەکات بەشێوەیەکی تاکڕەوانە.\nمیدیا ئەمریکیەکە بڵاویشیکردووەتەوە کە مەسرور بارزانی و براکانی لە ڕێگای کۆمپانیایەکی وەبەرهێنانەوە کاری بازرگانی لە ئەمریکا دەکەن کە سەرمایەکەی زیاتر لە ملیارێک دۆلارە. بۆ شاردنەوەی داهات و پارەکانیان بنەماڵەی بارزانی پەنایان بردووەتە بەر ئەو شوێنانەی کە کۆمپانیا وەهمییەکانی تێدا تۆماردەکرێت و خاوەندارێتیان ناناسرێتەوە.\nمیدیا ئەمریکییەکە ئاماژەی بەوەشکردووە کە تا ئێستا خانەوادەی بارزانی ٧٥ ملیۆن دۆلاریان لە کڕینی چوار موڵکدا خەرج کردووە لە ئەمریکا، دەشڵێت گرێبەستی ئەم موڵکە و موڵکەکانی دیکە کە کڕیویانە تەواویان واژووی مەسرور بارزانی سەرۆکی حکومەت و مکوسی بەرزانی برای لەسەرە.\nماڵپەڕە ئەمریکییەکە دەڵێت، “لە هەرێمی کوردستان مەسرور بارزانی دەسەڵاتەکانی بۆ هێرشکردنە سەر ڕەخنەگرانی و ئەشکەنجەدان و کوشتنی ڕۆژنامەنوسان بەکارهێناوە و پێش ئەوەی ببێت بە سەرۆکی حکومەت پۆستی ئەمنی هەبووە و هەر لەو کاتەدا خوێندکارێکی زانکۆ بەناوی سەردەشت عوسمان ئەشکەنجەداوە و پاشان کوشتوویەتی بەهۆی ئەوەی پارچەیەک شیعری نوسیووە لەسەر ئەو شتانەی بەدەستی دەهێنێت ئەگەر لەگەڵ خوشکێکی مەسرور بارزانیدا هاوسەرگیری بکات.”\nماڵپەرەکە باسی لەوەش کردووە مەسرور بەرزانی و خانەوادەکەی خاوەنی سامانێکی زۆرن لەسەر ئاستی ناوخۆیی و جیهانی و ئاماژەی بەوەش کردووە برایەکی مەسرور بارزانی خاوەنی گەورەترین کۆمپانیای خانوبەرەیە کە سەروەتەکەی ١.٢٧ ملیار دۆلار مەزەندە دەکرێت.\nهاوکات دەشڵێت، بنەماڵەی بارزانی جگە لە ئەمریکا لە دوبەیش لە ناوچەی ئەلجومەیرە چەندین گرنترین خانوبەرە و موڵک و ماڵی گرانبەهان.\nمیدیا ئەمریکییەکە میدیایەکی فەرمییە و ماوەی ٣١ ساڵە دامەزراوە و خاوەنی چەندین خەڵاتی رێزلێنانە لەپای کارەکانی.\nتشرینی یه‌كه‌م 5, 2020\tLeave a comment